Arkamurka natur taldea: maiatza 2016\nHitzaldia;Ziraba proiektua, anfibioak eta narrastiak ardatz harturik\nOraingo honetan, Jon Garin (Biologoa), Iñaki Sanz Azkue (Biologoa) eta Egoitz Alkorta Miranda (Ingurugiro Zientzietan Lizentziatua) etorriko dira Ziraba proiektuaz hitz egitera, hurrengo asteartean, Maiatzaren 26an, arratsaldeko 20:15tan, Arkamurka Natura-Taldearen lokalean.\nZiraba proiektua anfibioak eta narrastiak ardatz harturik, hainbat elkartek elkarlanean aurrera eramandako proiektua da. Ingurugiroa, hezkuntza, euskara eta zientzia uztartuz, auzolanaren bidez Hernaniko udalerrian hainbat ekintza burutu dira, herriko ondarea ezagutarazi eta berreskuratzeko ahaleginetan. Partehartzaileak Aranzadi Zientzia Elkartea, Hernaniko Udala, Ereñotzuko Auzo-Udala, , Dobera Euskara Elkartea eta Txirrita eskola izan dira.\nEgilea: Asier Aldalur Zulaika ordua: 00:18 iruzkinik ez:\nHITZALDIA BIDEOZ IKUSTEKO AUKERA; INTERES PUBLIKOA ETA IÑURRITZAKO BIOTOPOAREN INGURUA\nZarautzen Talai mendi eta Iñurritza biotopoaren inguruko gaiak pil, pilean dauden honetan, Iñurritzako biotopoaren ingurua eta interes publikoa gaitzat hartuta, Arkamurka natura taldeak maiatzaren 10 ean mahai-inguru interesgarri bat antolatu zuen. Mahai inguruak izan zuen arrakasta haundia ikusirik, non, hitzaldiaren gela txiki geratu zela ikusirik, haundiago batera lekuz aldatu beharrean suertatu ginen, orain mahai ingurua bideo bidez ere ikusteko aukera eskeintzea pentsatu degu.\nEgilea: Asier Aldalur Zulaika ordua: 23:45 iruzkinik ez:\nAnacamptis pyramidalis, piramide itxura duelako izen hau du.\nIrteera honetan ikusi ditugun orkidea moten zerrenda bidaltzen dizue Aitor Leizak. Eguraldia nahiko ondo portatu da eta euri pixkat egin duen arren, haizerik ez zegoenez ondo ibili gara. Kotxe bat osatu dugu Arkamurkako hiru kidekin, Beteluko batekin eta beste Suizar batekin.\nHasieran Zubiri herriaren inguruetan ibili gara eta ondoren Ororbiara joan gara. Bi leku hauetan espero genituen orkidea mota guztiak ikusi ditugu arren Ophrys insectifera zen ugariana zegoena, Orchis ustulata k berriz loretan aurkitu ditugu, baina Orchis provincialis ak ale gutxi ziren egoera onean zeudenak.\nOrchis papilionacea ateratzen den inguruan berriz, orain artean iñoiz ikusi ez genituen kopuruak zeuden. Ophrys speculum batzuk ere aurkitu ditugu bertan nahiz eta orain arte ale bat bakarrik ikusi beti inguru horietan.\nUnanue herri inguruan (Sakana), orkideak ateratzen diren larreetan ganadua ibilita zegoenez orkidea ale batzuk bakarrik ikusi ditugu eta tamalez ganaduak loratze txorten asko janda zituzten. Ala ere Ophrys fusca ikusteko aukera izan dugu gehi Orchis militaris x purpurea hibrido bat, eta loratzeko zegoen Orchis militaris bat.\nZarautzera 15:00 etarako bueltan ginen, gure arteko giro bikainean eguna pasa ondoren, gauza batzuk gehiago ikasita etorri gara. Hurrengo batean gehiago.\nIrteeran ikusitako orkideen zerrenda doakizue hemen;\nIzen zaharrak hemen eta izen berriak eskuinean .\nAceras anthropophorum Orchis anthropophora\nHimantoglossum hircinum (loratzeko oraindik)\nO. purpurea x simia\nO. purpurea x militaris\nO. morio Anacamptis morio\nO. papilionacea Anacamptis papilionacea\nO. fusca O. forestieri\nOphrys speculum lore urdina da, eta ez dago besterik hainbeste urdinekin.\nOrchis militaris oraingoan loratu gabe ikusi genuen, baina gizontxoak ditu eta erromatarren soldaduen kaskoa du (uste dut).\nOphrys lutea. Ophrys generoko hori koloreko orkidea bakarra da\nOrchis purpurea “gizontxoa” oso gizena, hankak oso zabalak eta bezoak kabitu ezinik ditu.\nOphrys scolopax O. apiferaren oso antzekoa da, baina honi, espoloi berdea azpitik ateratzen zaio.\nOphrys fusca arrea eta luzexka da, baina bere zati marroiaren gainean bi zati zuriak ditu.\nOrchis papilionacea honek ez aurkezpenik behar, ez dago antzekorik.\nAceras anthropophorum ahorkatutako gizontxoak ditu.\nOphrys tethrendinifera Lorea oso zabala eta horia da azpiko aldean.\nOrchis ustulata orkidea hau besteak baino txikiagoa eta puntu ilun batzurekin.\nOphrys insectifera somorro itxurakoa, antenak buruan eta guzti, eta estua.\nSerapias linguak ez ditu ilerik zati gorrian eta tamaina ertainekoa da.\nEgilea: Asier Aldalur Zulaika ordua: 22:55 iruzkinik ez:\nEgilea: Asier Aldalur Zulaika ordua: 11:35 iruzkinik ez:\nEtiketak: mahai ingurua\nMaiatzak 7ko, irteera, Getariako San Anton lurmuturrera itsas hegazti eta zetazeoak behatzera RAM . Irteera- gunea eta ordua: Arkamurkaren lokal aurretik 7:30 h\nMaiatzak 8ko, Irteera: Gidaria: Aitor Leiza. Nora: Zarauzko "Harralde txiki". Gaia: Kostaldeko bizidunak, harraldekoak. Irteera-gunea eta ordua: Arkamurka elkartea. Santa marina kalea, 10,00h\nMaiatzaren 14ean, Irteera: Orkideak ikustera, Nora: Iruñea eta inguruak. Irteera ordua; Goizeko 8etan. irteera puntua; Arkamurka Elkartea, Santa Marina kalea. Autoak antolatzeko, joan nahi duenak idatzi email hontara; aleiza1@hotmail.com\nMaiatzak 22; irteera; Ibilaldi naturzalea. Nora; Itziar -Elorrixa (Gipuzkoa), oinez abiatuko gera goizeko 8;30 tan Itziarko plazatik edo aukeran Elorrixako (Itziarko auzoa) eliz aurrean goizeko 9;30 tan, Arkamurkako kide batzuren eskutik bertako pasaia eta ekosistema hobeto esagutzeko aukera izango degu, ondoren Errotaberri jatetxean bazkaltzeko aukera ere izango da nahi duenarentzat. Autoak antolatzeko, joan nahi duenak idatzi email honetara aleiza1@hotmail.com\nSakoneta ingurura joango gera.\nEgilea: Asier Aldalur Zulaika ordua: 00:31 iruzkinik ez:\nHitzaldia;Ziraba proiektua, anfibioak eta narrasti...\nHITZALDIA BIDEOZ IKUSTEKO AUKERA; INTERES PUBLIKO...\nNafarroara Orkideak ikustera egindako irteeraren k...


Bizitza bertan behera — Gaztezulo\nBizitza bertan behera\nBizitza bertan behera Itxialdia luzatzen doan heinean, agendan konpromiso eta plan gehiago ezeztatuz goaz... eta ikastola zien unibertsitateen kurtsoak amaitutzat eman ditzakete. https://www.gaztezulo.eus/albisteak/bizitza-bertan-behera https://www.gaztezulo.eus/albisteak/bizitza-bertan-behera/@@download/image/ESrY-mzWoAEryi2.jpg\nItxialdia luzatzen doan heinean, agendan konpromiso eta plan gehiago ezeztatuz goaz... eta ikastola zien unibertsitateen kurtsoak amaitutzat eman ditzakete.\nEspainiako 20 unibertsitatetik gora ez dira klaseetara bueltatuko aurtengo ikasturtean; Jaurlaritzak ez du baztertzen unibertsitatetan aurrez aurreko klaseei ekitea berriro, baina oraindik ez dute erabaki argirik hartu. Bitartean, Herri Urrats, Ibilaldia eta Araba Euskaraz ikastolen aldeko jaiak ez dira egingo, baina beste garai batean egitea aztertzen ari dira.\nHain zuzen, 1984tik lehen aldia da Herri Urrats ikastolen festa bertan behera utzi dutela. Ikastolen Elkarteak jakinarazi duenez, hiru festak beste garai batean egitea aztertzen ari dira.\nBitartean, Espainiako Unibertsitate ministroak ikasturtea etxetik amaitzea proposatu du, baina Jaurlaritza ez dago horrekin ados. Unibertsitateek aurtengo ebaluazioa nola egin erabaki beharko dute; bitartean ikasturtea amaitu ahal izateko bi aukerak aztertzen ari dira: aurrez aurreko prestakuntza berreskuratzeko aukera edo egungo ikasturteari ikasgeletatik kanpo aurre egitea. Hezkuntza Sailak, dena den, hauxe adierazi du: «Ikasle bakar batek ere ez du galduko ikasturtea koronabirusaren eraginez».


Tartas Candy sagar eta fruitu lehorrak | Encar en okindegia\nTartas Candy sagar eta fruitu lehorrak\n31 Oct 2011 - Errezeta hau inprimatu\n375 gr. gari irina\n180 gr. gela tenperatura entorno gurin\n60 ml. izotz ur\n1/2 kg. Pippin sagarrak\n1 cda. Beheko kanela\n50 gr. intxaurrak eta Troodos of\nDeika eta web Encarna pastel izatea, ezin galdu, omenaldi txiki bat egiten to Mars eta hamahiru sketch zoragarria dela (Zer ez dakizu??? Oso gaztea zarelarik….), dumpling errezeta, for me to gainerako kantatzen, gozoa. Bueno hemen da..\nDumplings hauek egin dut hainbat aldiz eta, masa bereko kantitateak, baina zabortegian bikoiztu, Nik egin dut pie aurretik. Tartas edo opil gozoa ez dira oso ohikoa, eta jende gehienak harritu aurkitu, eta askoz gehiago harritu denean probaren, batez ere sagar horiek eta kanela ukitu batekin intxaurrak, dira, nire ustez, bikainak. Halaber, prestatzea oso erraza eta oso aldakorra eta ideal askotan for: hasierako edo bazkari postre gisa, Merienda, gosaria, mokadu gisa,…. Zenbatekoak buruz duzun uzten dituzten 5 Tartas handi baina, gonbidatu, eta horien arabera erabili behar duzu joan, agian aberasgarria txiki bat egin nahi,… Ona, errezetaren nahi izan dugu haiek bezala imajinatzen dut !! Egongo ..\nOrea prestatzen hasi gara, eta horretarako ontzi batean nahastu eta eskuak lehor osagai guztiak hartuko dugu badirudi ogi apurrak iritsi arte. Gehitu ura hotz, oratu eta, denean Jabe zaitez, igaro nahasketa azalera bat eta gutxi gehiago oratu.\nWrap biltzeko plastikozko orea eta utzi hozkailuan gainerako in, gutxienez, bat ordu.\nPrestatzen bete, zuritu eta zatitu sagarrak sartu pieza txiki, azukrea eta kanela cast dute, beraz, guztiak dira impregnated nahastuz, eta adimenak buruz 3 in mikrouhin minutu at potentzia ertain.\nGainerako tarte baten ondoren, Zabaldu orea a rolling pin eta zirkuluak ebaki, edo modu nahi dugun, inprimaki dumplings da. Betez banatu dugu horietan, bi edo hiru gehituz intxaurrak bakoitzean (edo gehiago, da preferís da), eta itxi eta dumpling du zigilu sardexka baten tines lagunduz. Kanpoko moztu egin dugu. Hostoak oso erraza egin nuen: eman eta forma horiek marrazteko lerro labana punta batera.\nPrick hainbat aldiz dumplings, arrautza irabiatua azalera margotzea eta leku horiek orri bat labean pergamino paper on forratutako. Apaindurak margotu arrautza ere jarri dut (ondo esker izango arrautza itsasten).\nErretiluan jarriko dugu labean preheated 190 º C bat 30 minutu, edo urrezko arte. Cool eta gozatzeko utziko dugu!\nAzkenik esan, dut hainbat errezeta masa hori gustatzen zait, nahiz eta, dumplings horien (edo pie for, esan dudan bezala) Asko naiz azkenaldian erabiltzen delako zoragarria da. Bikaina blog bat aurkitu dut, Zuzeneko ahosabaia, ez baduzu ezagutzen, Gomendatzen dut. Errezeta gustatu izatea espero dut.\nLaster arte , Zergatik zoriontsu!\nIrasagarra tarta Mascarpone tarta trufa batekin\nMaite dut zure Tartas. Aurkezpen biak beteta daude 10!!!: Musuak\nOnak dira bilatzen, Beti aingeru ile probatu, baina utzi sweetish spongy sagar Intxaur de la amargura Crisp konbinazioa bikaina izan behar.\nKontraste bat maite Ahoan daude duzu\nTo guztien inbidia, Izan dut ere bai zortea izan da catarlas bat. Delicious.\nNola eder bat jaso dut\nGainera, Encarna egindako dumpling dibertigarria bezalako soinuak\nTo dumplings gozamenerako, eta gehiago dituzte, ederra duzu… Beno guztiak!\nFeedback guys for the / as esker !! Egia da dumplings horiek atera aberatsa, aberatsa, kontraste horien gozatu ahal, Pepe dioen bezala. Egiteko animatzen dut! delako, ere, erraz.\nBetez maite dut, Sagar errea eta kanela hain aberatsak.\nhori ona dela behar bada, zeren!!!\nduzu eta gehiago hehco bada…musuak\nAberatsa dela! Zerbait beroa atsegin dut, hummm\nEmbobadita photos at the dut bilatzen, gozoak behar, ikusi benetan laster nire blog batean kopiatu.\nTU BLOG maite dut, Baina, ez dakit non Jarraitzaile IRITSI, LOT naiz GOZATZEKO HEMEN gossiping FROM\nFitxa “harpidetu”, gainean, Niri jarraitu dezakezu mail bidez. EZ baduzu, o en Facebook Twitter.\nEskerrik asko, Pozik nago, nahi


Gobernuen sexuaz | Asel Luzarraga\nGarai batean aingeruen sexuaz eztabaidatzea zen alferreko kontuei buruz mintzatzearen irudia. Gaur gobernuen sexuaz idaztea tokatu zait, ea gobernuek eta aingeruek antzekotasunik daukaten.\nKontua da Whatsapp birus beldurgarria bihurtu zaigun egunotan, lagunekin partekatzen ditudan zerrenda bitara iritsi dela audio bera. Horretan, gizon batek (kazetaria? ez dut gogoratzen edo agian ez da audioan argitzen) bere tesiaren berri ematen du; hau dio, gutxi gorabehera: emakumeek hobeto gobernatzen dute eta haien gobernuak eraginkorragoak izan dira koronabirusaren aurka (lehenengoa bigarrenetik ondorioztatzen du). Hori erakusteko, zazpi herrialde jarri ditu eredu: Islandia, Danimarka, Finlandia, Alemania, Norvegia, Taiwan eta Zeelanda Berria. Audioa interesez entzun, eta datuen manipulazioaren adibide interesgarria iritzi diot, kontua informazioa zelan antolatzen eta janzten den baita. Beraz, talde horietan gaia apur bat eztabaidatu ondoren, artikulu hau idaztea erabaki dut.\nHasi aurretik, puntu bi argitu nahi ditut, hasi eta buka kontuan hartu beharrekoak, nire esanak ondo ulertzeko.\nAlde batetik, ez dut COVID19aren larritasuna ukatu nahi. Seguru nago hor dagoela birusa, ez dut konspirazioetan sinesten, jendea hiltzen ari da, mundu osora zabaldu da, eta seguru nago hobe dela arrisku-taldeak babesteko zerbait egitea ezer ez egitea baino.\nBestetik, datuak eta daukagun gizartean posible dena hartuko ditut kontuan. Alegia, gutxiengo batzuek gehiengoak zer egin behar duen erabakitzen duten gizarteetan bizi gara, eta zure bizi baldintzak eta itxaropena honelakoak edo halakoak izango dira munduko zein bazterretan eta zein klasetan jaio, eta soldata batekiko duzun mendekotasuna norainokoa izan. Beraz, diruaren mugimenduaren mendeko ekonomia batean, zeinak herritar gehienak zorioneko bihurtzen dituen kapitala dutenek (enpresa pribatuetan zein estatuarenetan izan) soldata bat emateko “mesedea” egin nahi badiete. Alde batera utziko ditut bestelako gizarte ereduetan zer gerta litekeen, eta inposatu diguten honetan gertatzen denari eta gerta daitekeenari lotuko natzaie.\nGaiari helduta, zenbait adar sortzen dira, enbor nagusi biri lotuta: audioko gizonaren tesia egia balitz, zer ondorio lekarke horrek, batez ere ikuspegi feminista batetik?; egia da audioak dioena? Bigarren horretaz eztabaidatuta, beste zalantza batzuk agertzen dira: ematen dizkiguten datuen fidagarritasuna, alde batetik, eta gobernuen politiken eraginkortasuna, bestetik.\nSaiatuko naiz puntu guztiak jorratzen. Horretaz hitz egiteko, mediku ez naizenez, zenbait birologo, epidemiologo, biomediko eta bestelako adituri entzun eta irakurritakoak izan ditut gogoan. Haietako bat da Pablo Goldschmidt, entzun ditudanetatik fidagarrienetakoa, nire gusturako, luzaroan Afrikan mediku izandakoa eta Frantziako Osasun Ministerioarentzat ere lan egindakoa. Zorionez, erretiroan harrapatu du pandemiak eta askatasun osoz mintzatzeko aukera eman dio horrek.\nSexuak gobernua baldintzatzen ei du…\nEsan legez, hasiko naiz tesi nagusia ontzat ematen: emakumeek hobeto gobernatzen dute.\nLehenengo arazo bat dakar ideia horrek. Audiokoari entzunda, pentsatu behar genuke “demokrazia”tzat jotzen ditugun horiek ez direla oso demokratiko, erabakiak pertsona bakar baten izaeraren araberakoak badira. Pentsa liteke monarkia hautatuak direla: herriak pertsona bakarra hautatu, eta pertsona hori gizon ala emakume izan, halakoak izango dira herritar guztiek bete beharko dituzten erabakiak. Ez dut ukatuko horrek gordetzen duen egia: munduan ez dago gobernu demokratiko bakar bat ere. Baina oso toki txarrean utziko luke horrek hautatutako monarka horiek inguratzen dituzten aristokrazien eragina, ematen baitu bakarka erabakitzen eta ezartzen dutela gobernatzeko estiloa. Hobe ideia arriskutsu horiek uxatzea, beraz.\nDena dela, zalantza politiko hori alde batera utzita, hori hala balitz, alegia, emakumeek gobernatzeko gaitasun hobeak dauzkatela egia enpiriko eta frogagarria balitz, galdera bat egin behar genuke berehala, deserosoa askorentzat, seguruenik: emakumeen gobernatzeko gaitasun hobearen zioa biologikoa ala kulturala da? Zioren bat behar delako hala izateko! Audioan bertan emakume gobernari horien hainbat ezaugarri eder zerrendatzen zaizkigu. Azter ditzagun aukera biak.\nEmakumeek hobeto gobernatzeko arrazoia biologikoa balitz, akabo gure gizarte eraikuntza guztiak kulturari egoztea. Era berean izango lukete, beharbada, eta emakume izate hutsagatik, gaitasun handiagoa zaintza-lanetarako, esaterako, eta gizonek, agian, gaitasun handiagoa ohiko bihurtu zaizkien lanetarako: eraikuntza, mekanika, ingeniaritza… Beraz, jarraitu beharko genuke lanbideak eta jarduerak sexuaren arabera banatzen! Edo, gehienez, berraztertu behar genuke orain arteko banaketa, esperientziak agian esango digulako beste gauza batzuetan direla emakumeak gizonak eta gizonak emakumeak baino trebeagoak. Eta, noski, biologikoa izango litzateke, agian, gizonoi egozten zaigun indarkeriarako joera. Balirudike ezinezkoa genukeela berdintasuna, bide horretatik…\nBeste aukera, noski, arrazoia kulturala izatea da. Emakumeek gaitasun hobea dute gobernatzeko, beste ezaugarri batzuetarako hezi dituelako gure gizarte ereduak: enpatiarako, zaintzarako, gehiago entzuteko… Hori hala balitz, beraz, eta helburua edozein gobernari emakume horien estilokoa izatea balitz, eta ez munduko gobernari guztiak emakume izatea, ez genuke gure kultura eredua goitik behera aldatu behar? Baina…, mende oso bat eman dugu emakumeak konbentzitzen lehen gizonei egozten zitzaizkien ezaugarriak bere egin zitzaten! Gizon kulturalki patriarkal horren eredua da hobetsi eta bultzatu duguna! Simone de Beauvoirren ametsa zein zen, ba: emakumeak gizonak bezala heztea, eta ez alderantziz! Atzera egin beharko ote dugu ibilitako bide guztia? Emakumeentzat lehenetsi diren ezaugarriak, jarduerak, ardurak, lehentasunak, ereduak… zabaldu beharko dizkiegu gizonei ere? Badirudi hori dioskula audio hori grabatu duenak, zio biologikoak eta, beraz, aldaezinak ez badaude horren atzean. Berdintasuna nahi badugu, eta eredu egokia emakumeari irakatsitakoa bada, eredu hori hartu beharko dugu gizonentzat ere, ezta?\nSexuak gobernua baldintzatzen du?\nEgin dezagun atzera eta, tesia ontzat eman barik, azter dezagun xeheago. Audioan emakumeek gobernatutako herrialdeek koronabirusaren aurka izan duten arrakasta da haiek hobeto gobernatzen dutela defendatzeko ematen zaigun argudio nagusia. Egia ote?\nZazpi herrialde aipatzen zaizkigu, arestian esan legez: Islandia, Danimarka, Finlandia, Alemania, Norvegia, Taiwan eta Zeelanda Berria. Alde handiak daude herrialde horien artean, batez ere kokapen geografikoari dagokionez. Izan ere, geografiak zerikusi handia dauka birusaren hilgarritasunarekin, klima aldagarri garrantzitsua delako, besteak beste. Gizarte ereduek ere zerikusia izan dezakete, zentzu askotan. Beraz, otu zait zazpi herrialde horiek eta falta diren beste hirurak hiru multzotan banantzea eta arlo batzuetan antzeko parametroak izan ditzaketenekin erkatzea, batez ere baldintza klimatikoei dagokienez. Datu ofizialak hartuta (2020-04-27), honela geratuko lirateke (hildakoak milioi biztanleko):\nH. Korea: 5\nZeelanda Berria: 4\nHego Afrika: 1\nGero sartuko gara datuen fidagarritasunaren kontuan. Momentuz, horiek izanda herrialde bakoitzeko datu ofizialak, ontzat eta konparagarritzat joko ditugu, audioko gizona ere datu ofizialetan oinarritzen baita bere tesirako. Badirudi, multzoka konparatuta, ez dagoela horrenbesteko alderik, ezta? Jolas bat proposatuko dizuet: goiko zerrendari begiratu gabe, bereizi herrialde hauetatik, hildakoen kopuruaren arabera, zeintzuk dauden emakume batek gobernatuta, eta zeintzuk gizon batek:\nTira, badirudi ez dagoela hain argi… Eta, noski, ahaztuko ditugu iraganeko gobernu batzuk, hala nola Margaret Thatcherrena edo Imelda Marcosen diktadura, edo Txilen maputxeen eta bestelako disidenteen aurka terrorismoaren kontrako legea gehien erabili zuen presidentea Michelle Bachelet izan zela. Bai, ni espetxeratu ninduen gobernuko burua. Zerikusia izango zuen biologiarekin, ala eman zieten hezkuntzarekin?\nHerrialde batzuetan datuak ez dira fidagarriak…\nDatu horiek ikusita, haien fidagarritasuna da sortzen den zalantza bat. Gure ikuspegi zuri eurozentristak, beharbada, eroango gaitu pentsatzera mesfidantza handiagoz begiratu behar zaiela kontinente “beltz” eta “hori” horietako herrialdetako datuei. Baina ez da konfiantza, hain zuzen ere, koronabirusaren aferari dagokionez gure gobernurik gertuko, europar eta zurienek gehien eman dutena. Gezurrak etengabeak izan dira, eta zenbakiekin ere hainbat dantza izan dugu, eta izango dugu. Oro har, pentsarazi digute beherantz makillatu direla datuak toki guztietan, baina lehen aipatu dudan birologoaren hitzek pitzadura bat utzi zidaten uste horretan. Barkatuko dit baten batek esango dudana astakeria bada baina, oker ez banago, nahikoa da COVID19ko test batek positibo ematea heriotza hari egozteko, gure estatistiketan. Gerta daiteke koronabirusa kofaktorea izatea, are hildakoa koronabirusean asintomatikoa izatea; ematen dizkiguten estatistikak itsu dira aukera horien aurrean. Alegia, gerta daiteke ni bihotzeko batek hiltzea eta lehenago koronabirusaren sintomarik txikiena eduki ez izana: nire gorputzari testa egin eta COVID19an positibo ematen badu, koronabirusaren laukitxora joango da nire heriotza, eta ez bihotzeko gaitzarenera.\nDatuak horrela ematen badira, ez dute ezertarako balio beste urte batzuetan bestelako koronabirusek hildakoekin konparatzeko. Izan ere, seguru nago iazko martxo-apiril artean hil zirenei inork ez ziela COVID18ko testik egin, eta estatistiketan hiltzeko kausarik probableenaren laukitxora joango zirela denak, beraz, eta ez COVID18ren estatistikak loditzera. Eginez gero, zenbat izango ziren estatistiken arabera koronabirusen batek hildakoak iaz? Zenbat lagunek izango zuten iaz kontaktua koronabirus batekin martxoan eta apirilean? Imajina dezakegu zer pentsatuko genukeen orduan ere, euren gorputzean katarro baten birusaren arrastoa izanda (katarroa une horretan izan, hasi gabe izan, zein ordurako sendatuta izan) hil ziren guztiak katarroz hil zirela esan baligute? Ba, antzeko zerbait ei da aurten gertatzen ari dena. Lupa-efektua da hori. Eta horrekin, berriz esango dut, ez dut ukatu nahi aurten heriotza gehiago egon daitekeenik, eta haietako asko koronabirusaren erruz izan daitezkeenik. Baina asko esateak ez du denak esatea nahi.\nEmakumeen gobernuen politikak eraginkorragoak izan dira…\nBada, emakumeen gobernuen politikekin gizonen gobernuen politikekin bezala gertatzen zaigu: ematen du kontrako politika batzuk hartuta, antzeko emaitza lortu dela kasu batzuetan, eta politika berdinak hartuta, kontrako emaitza, beste kasu batzuetan; eta hala, dirudienez, erabaki bat zein kontrakoa hartuta asmatu dute gobernu horiek. Eta batez ere etxealdi mailaz ari naiz.\nIzan ere, aipatzen zaizkigun gobernu arrakastatsu horien artean, borondatezko etxealdiaren alde egin dute batzuek, derrigorrezko etxealdiaren alde beste batzuek. Eta mundu osora begiratuta, antzera gertatzen da: borondatezko etxealdiaren alde egin duten gobernu batzuei oso ondo joan zaie, eta nahiko txarto beste batzuei, eta derrigorrezko etxealdiaren alde egin duten gobernu batzuei oso txarto joan zaie, eta oso ondo beste batzuei. Eraginik izan du borondatezkoa ala derrigorrezkoa izateak? Kalterik ala onurarik ekarri digu derrigorrezkoa izateak? Bakoitzak jakingo du zer izan den berarentzat eta bere ingurukoentzat egun hauek guztiak etxean igarotzea, baina susmoa dut ez dela askoren osasunaren onerako izan, hain zuzen ere.\nHonetan, bai, iritzi hutsa den zerbait esango dut, enpirikoki frogatuta ez dagoena, entzun ditudan mediku aditu batzuek ildo beretik jo badute ere. Esango nuke, eraginkorragoa dela jendeak, bere ekonomia (hots, bere eta bere familiaren mantenua; soldata, hitz batean esanda) eta bere osasuna arriskuan jarri gabe lanera ez joateko aukera izatea, ezinbestekoak ez diren jarduera guztiak eten ahal izatea, alegia, inork ondorio ekonomiko latzik pairatu gabe (hor geratzen dira agerian diruan eta merkatuan oinarritutako ekonomien buztinezko oinak), etxean derrigorrez geratzea bera baino. Eraginkorra dela, halaber, arrisku-talde guztiak babesteko neurriak hartzea. Euskal Herrietan hildako erdiak ia adinekoen egoitzetan zendu dira. Zerbait esan behar liguke horrek.\nZer esan nahi du etxetik lanera (edo supermerkatura) joateko bakarrik atera ahal izateak? Toki itxi batetik, etxetik, askotan beste toki itxi batera, metro, tren, autobus edo autora, joatea (haietako batzuk jendez gainezka etxealdiko une gehienetan puntako orduetan), hurrengo orduak beste toki itxi batean, lantokian (edo supermerkatuan), emateko (distantziak gordetzeko aukera handirik gabe ez gutxitan). Hots: kanpoaldeko aire freskoa ezin arnastea, gorputza ia ez mugitzea, eguzkirik eta, beraz, D bitaminarik, ez jasotzea, beldurrari eta estresari aurre egiten zaien bitartean. Koktel ezin hobea gure immunitate-sistemarentzat. Gogoratu behar da herritar gehienak ez direla etxe eroso, zabal, bizigarri eta argitsuetan bizi diren klase ertaineko biztanleak, eta askok ez daukatela balkoirik, ez eguzkia hartzeko, ez inor txalotzeko (nik neuk, esaterako). D bitamina zer den eta zelan lortzen den jakiteaz ez dut ezer esango.\nEsandako hori eskatu zaie gure inguruko askori, eta ukatu, ordea, kanpoaldean ibili, paseoak eman, gorputza mugitu, erlaxatu, beldurrari apur bat ihes egin eta udaberriko eguzkia hartzea. Argi dago askoz arriskutsuagoa dela menditik edo hondartzatik paseatzea, kontsumitu eta ekoitzi gabe, hots, ekonomia kapitalistaren motorrak olioztatu gabe, fabrika edo eraikuntza-obra batera joan behar izatea baino. Hala ikusi da haurrek kalera irten dutenean: gure herritar-poliziek berehala zabaldu dituzte argazkiak eta bideoak, kale eta parkeetan produzitu gabe ibiltzea delitu larria delako, baina argazki gutxi zabaldu da Bilboko metroa joan den astean bertan zenbait ordutan zelan joan den erakusteko, haiek bai, zerbait guztiz beharrezkora zihoazelako: lan kakatsu batera.\nZenbat gauza atera daitekeen audio batetik, eta ez beti audio hori zabaldu duenak nahi zuen ildotik. Nik ondorio bat atera dut, behintzat: gobernuek salbatuko gaituztela edo aingeruek salbatuko gaituztela sinestea antzekoa da; haien sexuez eztabaidatzea bezala.


San Martin azoka Foruko futbol-zelaian izango da aurtengoan - Deia\nSan Martin azoka Foruko futbol-zelaian izango da aurtengoan\n20 postu jarriko dituzte igandean, eskualdeko nekazaritza eta artisautza produktuz hornituta\nimanol fradua / forua 12.11.2021 | 00:15\nSan Martin eguneko azoketan txerrikiak izaten dira protagonista nagusiak. DEIA\nSan Martin eguneko azoketan txerrikiak izaten dira protagonista nagusiak.\nPixkanaka-pixkanaka baden ere, Busturialdea badoa bere azoken egutegia berreskuratzen. Kasu honetan, gainera, tradizio luzea duen jardunaldiarekin, Foruko San Martin Azoka. Igande honetan, azaroaren 14ean, udalerriak bere azoka egun handia izango du, nekazaritzan eta eskulaguntzan aritzen diren ekoizleekin. Eta oraingoan, osasun eta segurtasun-neurri guztiak beteta, kokalekua aldatuko dute. Izan ere, azokaren 19.edizioa futbol-zelaian ospatuko da, "eta karpa bat izango du bisitariek azoka %100ean goza dezaten, eguraldi txarra egon arren", Udaletik esan dutenez. Guztira 20 erakuslehio izango dira.\nUrtebeteko etenaldiaren ondoren, koronabirusaren pandemia dela ta, Foruk bere ohiko azoka berreskuratzeko erabakia hartu du, Nekazal eta Eskulangintza Azoka, "berrikuntzekin eta errealitatearekin bat datozen osasun-segurtasuneko neurriak errespetatuz". Hala azaldu dute Udaleko arduradunek. "Azoka honekin baserritar munduarekin dugu konpromisoa berresten dugu, gure tradizioak mantentzen ditugu eta osasun krisiak eragindako sektore honi elkartasuna adierazten diogu", adierazi du Foruko alkate Mikel Magunazelaiak. "San Martin azoka forutarrontzako topagune eta aisialdirako unea bere bada, eta inguruko herrietako jendea Forura hurbildu eta gozatzeko aukera ere bai", esan du Magunazelaiak.\nBerritaunez jositako azoka izango da San Martin egunekoa, bai kokalekuagatik eta baita karpa bat jarriko dutelako. Futbol-zelaian izango da erakusketa gunea, "espazio handiago eta irisgarriago bat, eta ez dau bertaratzen direnentzat aparkatzeko aukerak mugatzen. Gainera, azokaren ospakizuna bermatzeko, eguraldi txarra egon arren, eta erakuslehioak segurtasun-berme guztiekaz bisitatzea errezteko, gune irekidun karpa baten azpian egingo da azoka". Beraz, euria egingo balu ere, azoka bere osotasunean ospatu ahal izango da.\nGuztira, 20 stand egongo direla aurreratu dute antolatzaileek, "eta hoien artean honakoak dastatu, ikusi eta erosi ahal izango dabez bisitariek: baserriko produktuak, zeramika, gazta, ogia, euskal pastela, txokolatea, larruzko artisau-osagarriak, artisau-panpinak, marmelada ekologikoak, artisau-kontserbak, Bizkaiko Txakolina eta bermuta, artisau-taloak, Baserritik Gernikara egitasmoko produktuak, edota Gure Esku Dago eta Ibilaldia 2022 ekimenetako produktuak erosi ahal izango dira". Postu bakoitzak bere osasun-segurtasuneko neurriak izango ditu eta "derrigorrezkoa izango" da esparru osoan maskara erabiltzea.\nBertaratzen direnek erabilgarri izango dituzte erdiguneko aparkalekua eta Kantaleko hartxintxarrezko aparkalekua. Azokaz gain, ekintza programa nabarmena izango da: igandean meza egingo da Tourseko San Martin Elizan 12:30etan eta ondoren dantza erakustaldia eskainiko da Urdaibai Dantza Taldearen eskutik. Ostiralean ere Forun zer eginute Txapelketaren 32.edizioa ospatuko delako. Eta larunbatean, azaroak 13, Igel Txapelketaren 28.edizioa ospatuko da Batzoki Tabernan 13:30etan eta arratsaldean 28. Mus Txapelketaren txanda izango da. Parte hartzeko izen-emoteak Batzoki Tabernan egin beharko dira ordu erdi lehenago".


Icetazoa geldi dezagun! Kaleratzerik ez administrazioan! - Steilas\nELA, STEILAS eta ESK sindikatuak eta Nafarroako Aldi Baterako Langile Publikoen Batzarra (ATPTN) mobilizatu gara gaur, Icetazoa ordezkatuko duen Legea publikoki gaitzesten dugula adierazteko.\nDuela bi hilabete, Kongresuak interinoen Errege Dekretua onartu zuen, Gobernuak testua UGT, CCOO eta CSIF sindikatuekin adostu ondoren. Gaur egun urgentziazko lege gisa tramitatzen ari dira eta datorren ostegunera arte, alderdi politikoek zuzenketak egin ahal izango dizkiote testuari.\nNafarroan 15.000 langile baino gehiago dira aldi baterako kontratazioaren prekarietatea pairatzen dutenak, eta egunotan Kongresuan lantzen ari diren testuak, egoera prekarioari amaiera eman beharrean, milaka langilek lanpostua galtzea lortuko du.\nPremiazkoa da birjarpen-tasekin amaitzea, premiazkoa da enplegu publikoa finkatzea eta premiazkoa da Administrazioan ERE bat ekiditea. Horregatik, Kongresuan presentzia duten alderdi politikoak eta Nafarroako Gobernua bera interpelatzen ditugu, lege hau geldiarazi dezaten. Administrazioaren behin-behinekotasunarekin amaitzea da euren erantzukizuna, eta, horrexegatik, testu honen aurka egiteko ausardia izatea eskatzen diegu.\nOrdura arte, mobilizatzen jarraituko dugu, aldi baterako 15.000 langile publikoen kontsolidazioa defendatzeko, bai eta zerbitzu publikoak defendatzeko ere.\nNafarroan, 2021eko irailaren 10ean.\naitor2022-01-10T13:10:56+01:002021 10 iraila |Albisteak, Nafarroa, Ordezkoak Nafarroa, Publikoa Nafarroa|


Aurreko ikasturtean egindako 88 greba egunei 30 gehitzeko deia egin du ELAk: hilaren 19an hasiko da. Aldundiari eginiko kritika berritu du\nLangileen protesta bat, artxiboko irudi batean. ANDONI CANELLADA / FOKU Tamaina handiagoan ikusi\nGipuzkoako zahar etxeetako langileek urtebete pasatxo daramate lan itunaren aldeko mobilizazioetan. Aurreko ikasturtean, 88 greba egun egin zituzten ELAk deituta; hogei inguru LABen eskutik. Iragarri zuten ikasturte hasieran berriz ekingo ziotela borrokari, eta hasi dira mugitzen: ELA sindikatuak hilabete bateko grebarako deia egin du: hilaren 19an hasi eta urriaren 18a bitartean egingo dute. Eta abisatu dute greba egun gehiago ere izan daitezkeela ituna adosteko oinarri egokirik ezean: «Ez dugu alde batera uzten». Langileek behin eta berriz salatu dute Gipuzkoako Foru Aldundiak auzi honetan duen jarrera; herrialdean eskaintzen diren lekuen %90 itunpekoak direla diote, eta, ondorioz, instituzioak baduela ardura alorreko langileen egoeraren inguruan. ELAko ordezkariek berritu egin dute orain kexu hori, eta, gainera, zabaldu dute asmo ilunak daudela diputazioaren portaeraren atzean. «Propaganda instituzionala egiteaz harago, aldundiak negozioa egin nahi du gure aitona-amonekin», deitoratu dute grebarako deia eginez plazaratu duten oharrean: «Foru aldundiak prekaritatearen aldeko hautua egin du. Gizon eta andreen arteko soldata arrakala eta genero desberdintasuna erabili ditu negozio tresna gisa eta euren mesedeetara dauden enpresarien alde».\nGatazkaz jardutean, beti nabarmendu dute generoaren auzia; izan ere, 5.000 langile inguru ari dira sektorean, eta ia denak emakumezkoak dira. Behin baino gehiagotan nabarmendu dute langileen baldintzak kaskarragoak direla alor honetan, gizonak nagusi diren sektoreekin alderatzen badira. Adibide zehatzen bidez esplikatu dute hori. Hain zuzen ere, erakunde publikoentzat azpikontratatuta diharduten beste enpresa batzuetako lan baldintzak aztertu dituzte. Batez ere gizonezkoak kontratatzen dituzten enpresetakoak hautatu dituzte —esaterako, kaleak garbitzeko zerbitzuak ematen dituztenak—, eta egoera desorekatu bat azaleratu dute era horretan: gizonek %30 gehiago irabazten dute. Gogora ekarri dute Gipuzkoako Diputazioak gizon eta emakumeen arteko berdintasuna lortze aldera plazaratu dituen helburuetan sakontzen aldera «adorez eta ausardiaz» egin behar zaiela aurre emakumeen etorkizuna baldintzatzen duten arrakalei, eta uste dute lan gatazka honetan agintariek aukera aski egokia dutela horren aldeko urratsak egiteko.\nELA sindikatuak du langileen ordezkaritzarik zabalena: %60. Apalagoa da LABena: %20. Patronalak eta sindikatuek ez dute aurrerapausorik egin negoziazio mahaian elkartzen hasi zirenetik, eta badira bi urte baino gehiago. Herren dago, gainera, mahai hori; izan ere, ELA alde eginda dago, iritzita ez direla betetzen bertan jarduteko «gutxieneko» hainbat baldintza. Sindikatuak eginak ditu, hala ere, akordiorako hainbat urrats mahaitik kanpo: zuzenean patronalekin solastatuta. Lehengo martxoan, hain justu, sindikatuak adierazi zuen akordiorako oinarri bat erdietsi zuela enpresekin, eta horren «frogak» erakutsi zituen. Salatu zuen, baina, aldundiak eragotzi zuela itun hori gauzatu ahal izatea, eta «gezurretan» jardun zuela lortutakoaren inguruan. Jarreraz aldatzera deitu du berriz: «Izan ere, ez da lan gatazka hutsa, gure borroka zerbitzuaren kalitatea eta aiton-amonen bizi baldintzen hobekuntzaren aldekoa da».\nNegoziazio mahaiak berriro bilera egitekoa du hilaren 20an, eta LABek batzar horren ostean erabakiko du zer pauso eman.


Martxoaren 8an bizikleta-irteera: Sodupe – Egizu elkartea\nMartxoaren 8an bizikleta-irteera: Sodupe\nMartxoko irteera prestatzen ari gara, larunbat honetan elkartuko gara Sodupera joateko, bizikleta prest duzu? Animatu eta etorri!\nEguna, ordua eta lekua: Martxoaren 8an, larunbata.\nGeratzeko lekuak eta orduak:\nKilometro-kopurua: 46km Feve eta metroa bidean dago itzultzean.\nZailtasuna: erraza. Igoera du etapak, leuna eta motza.\nEgizu Getxo-Sodupe (46km) 28.28 km\nrozio2014-03-04T19:07:51+01:002014-03-04|berbalagunok, bizikleta taldea, egizu, irteerak, kirola, kirola euskaraz|0 Comments


Aurkitutakoan gogor estutu du odol jarioa eteteko eta hortzekin potrazala urratu du.\nGuztiok ontzat eman dugu Chile Chicoko panpatarraren ataza.\nHortzekin zikiratutako arkumeak ez du odol tanta bakarra galdu behar.\nHamabi bat animalia pasatu dira dagoeneko zikiratzaileen hortzetatik eta grisola erre zoragarriak irensten ari gara RADIO VENTISQUERO, LA VOZ DE PATAGONIA logotipoaz apainduriko jeep-a heltzen ikusi dugunean.\nJaisten ikusten dudan lehenengoa Baldo Araya da, Coyhaiqueko lizeoko irakasle tematsua eta Patagoniako historiagilea, Txileko diktadura militarrak iraun zuen artean, gorilek himno nazionalari erantsi zizkioten estrofak kantatzeari uko egin ziona.\nJipoitu egin zuten, agintariei desakatua egitearen salaketapean hilabetetan eduki zuten giltzapean, baina ezin izan zuten haren borondatea hautsi.\nZuek koartelaren barruan, gu kanpoan.\nUtzi bakean Araya irakaslea.\nEz zuten kanporatu, baina ez zioten aurrerantzean soldatarik ordaindu.\nBaldo ez zen gehiegi kezkatu eta historia unibertsaleko eskolak ematen segitu zuen.


Nolajokatu koronabirusaren aurrean? - Deia\nNolajokatu koronabirusaren aurrean?\netiker 12.04.2020 | 00:31\nDIOTENEZ, agortu egin da liburu-dendetan Albert Camusek 1947an idatzitako Izurria eleberria, non, metaforikoki, II. Mundu Gerrak ekarritako sarraski basatiaz hitz egiten baita. Epidemiaren hedapen beldurgarria deskribatzen du errealismo gupidagabez, eta guztiengan eragina duen patu bakarraren aurrean jartzen ditu Orango biztanleak, inolako bereizketarik gabe. Eleberriko pertsonaiek postura desberdinak hartzen dituzte gaitzarekiko: administrazio publikoak egoera kontrolatzea bilatzen du, eta, horretarako, hainbat arau inposatzen ditu, ondasun orokorrari begira; batzuek ihes egin nahi dute, arriskutik libratzeko; beste batzuk hura eragin duten arrazoien bila saiatzen dira, norberaren eta gizartearen bizitza birmoldatu, benetakotasuna eskuratu eta birbideratzeko aukera egon dadin; beste ba-tzuek izurritearen guneari aurre egiten diote edo haren mende erori direnak zaintzen ahalegintzen dira; badira abagunea beren probetxurako baliatu nahi dutenak ere, edo gehiegikeriarako joera dutenak, axolagabekeriaren edo eldarnioaren erdian.\nZilegi da alderaketa, zeren-eta antzeko hainbat erreakzio ikusi dugu gure artean –eta jarraitzen dugu ikusten–, adituek diotenaren arabera, hedatzeko ahalmen ikaragarria duen covid-19 koronabirusaren pandemiaren aurrean.\nGauza nabaria da herritarren erreakzioak oso desberdinak direla denok harriturik gauzkan gertaeraren aurrean: badira egoeraz jabetu eta ondorioei erantzuten saiatzen direnak, arazoak eguneroko bizimoduan ahalik eta eragin txikiena izan dezan saiatuz; beste ba-tzuk, aldiz, kexatu egiten dira: nahi dutena egiten ez uztea askatasuna urra-tzea eta demokraziaren aurka joatea omen da. Beste zenbait, berriz, asaldatuta dago tertuliakide berritsuen edo artikulugile demagogoen iritziak direla-eta, adituek emandako datuei jaramonik egin gabe. Jarrera altruistak ere ikusten dira, besteei mesede egiteaz kezkatuta daudenenak, nahiz eta ezezagunak eta gutxi estimatzen direnak izan; beste ba-tzuen jarrera guztiz indibidualista da: norberaren ongizatea da horien irizpide nagusia, kontuan hartu gabe besteengan izan dezaketen eragin kaltegarria. Bestalde, badira herritarrengan beldur irrazionala sortu nahi dutenak ere: agintearen kudeaketarekiko konfiantza suntsi-tzea eta anarkia ezartzea bilatzen dute, eta gobernuak neurriak hartzen baditu –zorrotzak zenbait kasutan–, gupidarik gabeko kritikak egingo dizkiote. Tonu apalagoan, indibidualismoaren beste adierazpen bat produktuak metatu nahi izatea da, horrela hornikuntza-zailtasunak edo prezioen igoera eragiten badira ere; edo jendea beste tokiren batera mugitzeko joera, gaitzetik ihes egin nahian, nahiz eta, aldi berean, hura hedatzen lagundu, arauak aintzat hartu gabe: "ez gara jada umeak eta ez daukagu inork aginduak eman beharrik, oso ondo dakigu zer egin behar dugun".\nPandemiaren eragina ez da pertsonen osasunera mugatzen, osasun ekonomikoa, politikoa eta soziala ere jokoan daude, eta beharrezko neurriak hartu ezean, etorkizun ezezaguneko krisialdi global batean barneratuko gara. Esate baterako, nolabaiteko lehia antzeman daiteke zenbait buruzagi politikoren eta osasun-teknikarien artean: dirudienez, egun hauetako kudeaketatik ahalik eta kalte gutxienekin irtetea bilatzen dute. Sindikatu batzuek –langileen osasuna aldezteko, diotenez– behar-beharrezkoa ez den jarduera oro erabat geldiarazteko eskatzen dute, baina ez diote ia garran-tzirik ematen industria-ehuna ahal den neurrian jardunean mantentzeari, oso iluna bihur daitekeen etorkizuna saihestu ahal izateko. Nazioarteko adituak eta arduradun politikoak sistemaren sustrai estruktural akastunak agerian uzten ari dira, bai eta sistema neoliberala kosta ahala kosta defendatzen dutenen argudio faltsuak ere. Ekintza publikoaren beharra frogatuta geratu da (osasun mailan, adibidez) pertsona guztiak artatzea ziurtatu ahal izateko. Politikariek, irizpide oportunistetatik soilik ari direnean, lotsarik gabe manipulatzen dute eta guztiz desbideratzen dira beren funtsezko eginbidetik, hau da, ondasun erkidea aldeztea eta sustatzea. Jakin beharra dago osasuna eta jarduera ekonomikoa modu harmoniatsuan uzta-rtzen, baina lehenbizikoak du lehentasuna. Noiz aldenduko gara irizpide monetaristan oinarritutako ekonomiatik? Noiz jarriko dugu ekonomia gizaki ororen zerbitzuan?\nPandemia hau, eta ondotik etorriko direnak, gauzak errotik aldatzen ez badira, ez dago bitarteko tekniko-sanitarioekin soilik borrokatzerik. Ezinbestekoa da gizartearen pentsamoldea aldatzea, axolagabetasunak gainditu eta justiziaren eta elkartasunaren baloreak auziaren erdian kokatzea. Eta elkartasuna ez soilik hurbilekoei begira, pertsona guztiak kontuan hartuta baizik: norberari begira, gure gizartearen oinarri diren giza balioak birpentsatuz, bai eta hura hobetzeko moduak ere; eta norberaren burua menderatzen ahaleginduz, borrokari ekin aurretik garaitua sentitu gabe; besteei begira, beharrean daudenei lagunduz; eta modu estrukturalean, gizadi osoarentzat etorkizun hobea ahalbidetuko duten neurriak babestuz.\nGure aurpegirik gizatiarrena erakusteko unea da, behar gaituenari laguntzeko borondatez eta duten onena ematen ari direnei (osasun-zerbitzuetatik hasi eta ordena publikoraino, batzuetan beren obligaziotik harago) gure esker ona agertuz.\n* Patxi Meabe, Pako Etxebeste, Arturo García eta Joxe Mari Muñoa\nMarkinako eta Ondarroako merkatuek zabalik diraute.\nLarrabetzuko aterpea, Osakidetzaren esku.


UEMA 1991-2000 - Bat Aldizkaria\nSOZIOLINGUISTIKA KLUSTERRA >\nHasiera / Aldizkariak / UEMA 1991-2000\n34. zenbakia · 2000 (4)\nAldizkaria paperean ere jaso nahi dut (+4€)\nHITZAURRE GISA 34 ZKIA\nJ.L. Alvarez Enparantza (Txillardegi) Laburpena:\nOso artikulu desberdinak dituzke hemen irakurleak; bai Euskal Herriari buruzko batzuk, bai kanpoaldeko kasoei buruz beste batzuk (Katalunia, Eskozia). Baina denak aberasgarri eta gogoeta iturri.\nUdalerri euskaldunak Mugimendu izatetik Mankomunitatea egituratzera\nEsteban Agirre Laburpena:\nUdalerri Euskaldunen Mankomunitatearen (UEMA) historiaren idazketa eginkizun dago oraindik eta, agian, urte-ikuspegi zabalago batetik egin ahalko da egunen batean. Hala ere, hizkuntzalaritzaren esparruari atxikiriko aldizkari honen xedeetarako, egokia deritzot ale honen ardatza den UEMAren ibilbidearen eta egindakoaren ildo nabarmen nagusiak bederen orriratzeari. Egunen bat etorriko da gaiak merezi duen adinako historia mardula egin beharko dena. Horrelako lanari heltzeak ezinbestean dakar, honen txikian bertan, aldien arteko bereizpen batzuk egin beharra. Eta UEMAren histori ibildideari dagokionez, neuk ere, historia unibertsalean egiten denez, historiaurrea eta historia bereziko nituzke hasteko.\nUdalerri euskaldunak eta zuzenbidea\nIñigo Urrutia Laburpena:\nUdalerri Euskaldunen mugimenduaren ibilbideak badu aurpegi juridikorik. Bere hastapenatik hasi eta gaur egunera arte Udalerri euskaldunek mundu juridikoari erabat atxikiturik bizi izan dira. Harreman hori ez da Udalerri euskaldunen barne-izaeratze, eta bere gorpuzte juridikoan agortzen, izan ere borondatezko islada juridiko horiez gain, Udalerri Euskaldunek prozedura judizialetan barrena murgildu beharra izan baitzuten, halabeharrez murgildu ere, Estatuko abokatuaren ekimez. Harreman juridiko-prozesal horren azken emaitza, berriki ezagutu duguna izan da, Udalerri Euskaldunak biltzen dituen Mankomunitatea- (UEMA-) ren osaketa, bera, araubidearekin bat ez datorrela ezarri duena, alegia. Datu berri horrek, idatzirik neukan aportazio hau berformulatzera behartu nau, eta azken addenda propio bat zabaltzera behartu. Edozelan, irakurlea idazlan hau irakurri ahala konturatuko da, Udalerri Euskaldunen ibilbideak erakusten digun ezaugarrietatik bat hauxe dela: bere hastapanetatik hasi eta gaur egunera arte, plano juridikoa eta plano teoriko-praktikoa ez direla (ezin izan direla) eskutik helduta joan UEMAren bizitzan. Beste hitz batzutara ekarriz, euskaraz bizitzeko udal ahaleginek eta hori gauzagai bihurtzeari zuzendutako antolaketek ez dutela aurkitu babes juridiko nahikorik indarrean dugun araubidean; bereziki, Auzitegiek asko murriztu dutelako euskaraz bizitzeko udal ahaleginen gauzatze-esparrua.\nIñaki Agirrerekin elkarrizketa\nImanol Esnaola Laburpena:\nGuk hori argi dugu eta soziolinguista guztiek diote hizkuntza orok derrigor lurralde bat behar duela, nagusi izango den lurgune bat behar duela�». UEMA zer den eta zertan den ezagutzen duen inor baldin bada Iñaki Arregi dugu hori. 1992az geroztik Mankomunitatean dugu lanean eta zuzen-zuzenetik jarraitu ditu euskararen normalkuntzan azken urteotan eman diren urratsak. Ondorengo orrialdeetan berarekin izandako elkarrizketa luze eta mamitsua jasotzen da. Bertan Mankomunitatearen bilakaera, lan esparruak, helburuak eta ametsak zein diren ezagutzeko parada izango dugu.\nAlderdi abertzaleak eta UEMAren etorkizuna. Angel Mari Elkanori galderak (EH)\nAnjel Mari Elkano Laburpena:\nSEI ELKARTEAk eginiko bost galderei EHk emaniko erantzuna. 1.- UEMA hamar urteko bidea egina eta 50.000 euskaldun biltzen duen errealitatea da. Zein da zuen alderdiak UEMAren aurrean duen jarrera? Gure Hizkuntza Politikak euskararen normalkuntza prozesuaren inflexio puntua hiru zutabetan finkatzen du: euskararen ofizialtasuna Euskal Herri osora zabaltzean, belaunaldi berrien euskalduntzea ziurtatzean eta biztanlegoaren %80a euskalduna duten udalerrien UEMAratzean. Hizkuntza Politikaren funtsezko atala da beraz, UEMA guretzat. Horrexegatik, ezinbestekotzat jotzen dugu UEMA indartzea, zonalde euskaldunei lehentasuna ematea, zonalde hauek normaltasunez gara daitezen dagokien politika sozioekonomiko berezitua ematea... Tamalez, EH da apostu horri seriotan eusten dion bakarra. Egun UEMA osatzen duten herrien kopuruaren %80a EHren esku egotea horren isla da. PNV eta EAk ez diote oraindik proiektu honi behar zaion irmotasunez erantzun.\nAlderdi abertzaleak eta UEMAren etorkizuna. Joserra Lopez-Larrinagari (EA) galderak\nJoserra Lopez-Larrinaga Laburpena:\nBAT SOZIOLINGUISTIKA ALDIZKARIAREN GALDEKETARI EUSKO ALKARTASUNAREN ERANTZUNAK (UEMA DELA ETA) 1.- UEMAri buruzko EAren jarrera: Gure ustez, UEMA instrumentu egoki eta beharrezkoa da euskeraren erabilera bizitzako arlo guztietara zabaltzeko, bereziki euskera administrazioen lan-hizkuntza bihur dadin. Mendeetan zehar, euskeraren presentzia arlo formaletan anekdotikoa baino ez da izan, eta honek hizkuntzaren minorizazioa ekarri du, erderen nagusitasuna beste esparrutara hedatuz. Joera historiko hori apurtu nahiean, UEMA udalerri euskaldunen erakunde legez sortzen da, honako helburuekin: udal administrazioaren funtzionamendua euskalduntzea eta herriko bizitza soziala eta ekonomikoan euskeraren normalkuntza erraztea.\nHizkuntza prozesuen ingeniaritza. Disziplina zientifiko berria eraikitzen, organizazioetan hizkuntzaren eraldatzeko. LAB sindika\nJ. Inazio Marko Juanikorena Laburpena:\nSarrera Amaitu berri den 90. hamarkadan, Euskal Herriko zenbait organizazio edota enpresa aurreratuenetakoetan hizkuntzaren normalizaziorako interbentzio-egitasmo espezifikoak aplikatzen hasi ziren. Metodologikoki plangintzaren teoriatik eta organizazioen kudeaketaren jakintzatik hornitutako egitasmo hauek Mikroplangintza izenarekin ezagutuak izan ziren hasiera batean. Gerora, kontzeptua bera garatzen joan da eta Hizkuntza Kudeaketa gisa ere izendatu izan da. Guk, berriz, beste proposamen bat egin nahi izan dugu eta gure ustez aurrekoak barnebildu eta ideia modu globalagoan eta egokiagoan adierazten duen Hizkuntza Prozesuen Ingeniaritza kontzeptua landu eta ezagutzera eman nahi dugu. Gainera, Hizkuntza Prozesuen Ingeniaritza ez da bakarrik egun zenbait organizazioetan gauzatzen ari den praktika bat izango, aitzitik, praktika horrekin batera jakintza diziplina oso bat ere izan nahi du; beste diziplina askoren iturrietatik edanez bere eduki teoriko metodologiko propioak elaboratuko dituena, jakintza zientifikoan oinarrituz organizazio berritzaile eta aurreratuetan hizkuntza eraldaketa prozesuak planifikatu eta gestionatzeko.\nOFERCAT. Katalanezko eskaintzaren adierazleak Santa Coloma de Grameneten (1998-1999)\nAlbert Fabá; Pilar López; Noemí Ubach Laburpena:\nLan hau Santa Coloma de Grameneteko L´Heura hizkuntza normalkuntza zerbitzuak egina da eta Kataluniako Generalitateak saritu egin du. Honen berri ezagutzeko aukera izan genuen Bilbon egindako Eremu Urriko Hizkuntzen Nazioarteko Biltzarrean eman zuten komunikazioaren bidez. Zertan datzan zehatzago ezagutzeko saritutako lana ekarri dugu hona, luzetxoa bada ere gure irakurle askori lagungarri gertatuko zaiolakoan. 1.- Sarrera: Santa Coloma de Gramenet da, zalantzarik gabe, Katalunian migrazioaren fenomenoak gehien eragindako hirietako bat. 1915ean mila eta bostehun biztanle zituen nekazal herri txikia zen, eta egun ehun eta hogei mila biztanletik gora dituen hiri metropolitanoa da. Populazioaren hazkunde hau ez zatekeen posible izango kanpoko ekarpen demografikorik gabe. Azken jende etorria 1960 eta 1970 bitartean izan zen eta beronekin ehun mila biztanleen kopuru mitikoa gainditu zuen.\nFederico Jiménez Laburpena:\n1-HISTORIA APUR BAT Hizkuntza zeltikoa - Gaelera indoeuropar hizkuntz multzoaren adar zeltikoan sartzen da. Adar honetan familia bi bereizten dira: Alde batetik talde gaelikoa, Irlanda, Eskozia eta berauen artean kokatzen den Man uharteko gaelerak hartzen dituena, eta beste aldetik korniko edo kornualleserak, galeserak eta bretoiak osatzen duten talde britoikoa, bien arteko ezberdintasunak baita bietako bakoitzari dagozkion hiru hizkuntzen arteko antzekotasunak ere nabarmenak izanik. Britoiak Bretainia Handiko zeltek jasotzen zuten izena dugu, Irlandan ezarrita zeudenei gaelak deitzen zitzaielarik.\n© 2020 Soziolinguistika Klusterra\nBat aldizkarian argitaratu nahi?\nEuskal soziolinguistikaren eremuko ikerketa edo hausnarketa lanak euskararen biziberritzean lanean diharduten elkarte, langile, teknikari eta arduradunen komunitatean hedatzeko aukera duzu. Argitaratu


2019ko M8 Plataforma - - Goiena.eus\nArrasateko Emakumeon Mundu Martxako Plataforma\n2019ko M8 Plataforma\nArrasateko Emakumeon Mundu Martxako Plataforma 2019-01-08 09:30\nArrasateko emakumeak2019ko martxoaren 8 dela eta, M8 plataforma sortzeko antolatu dugun bilera irekira gonbidatu nahi ditugu urtarrilaren 15ean.\nBi aukera izango dira, goizean 11:00etan edo arratsaldean 18:30etan, Kulturateko Jokin Zaitegi gelan.\nZuri zuzentzen gara, bai zuri, pasadan urteko martxoak 8an gu beste hunkitu eta emozionatu zinan horri, zuk ere bazenekielako arrakasta horretarako zure aletxoa jarri zenuela,agian ez zenuela asanbladatara etortzeko aukerarik izan, baina bai zure ingurua xaxatzen, astintzen, eztabaida sortzen … Badakigu sare sozialak astindu zenituela, zure lantegian greba deialdia zabaldu zenuela, edo zure haurren zaintza bitarte horretan parkean itzeleko eztabaida piztu zenuela …\nBai, eta zuri ere zuzentzen gara, badakigu zuk aldiz zure elkartean, alderdian, sindikatuan isileko lanean, zure mugimendua taldea, kolektiboa feministagoa izan dadin lan itzela egiten duzula, askotan oso esker txarrekoa baina martxoak 8aren baitan eztabaida gai pila jarri zenituela lehen lerroan, bestela uzten ez dizkizuten gai guzti horiek …\nZuri ere zuzentzen gara, manifa etxeko balkoitik ikusi zenuen horri, zure zaintza lanetan greba egitea ezinezko zaizun horri, baina zuk ere kaleko elkartasuna jaso zenuen eta zu ere emozionatu zinan, jakin badakigulako askotan sistema honetan mobilizatu eta aktibatzeko aukerak ez direla guztiontzat.\nGaztetxoei, aurreko M8-an mugimendu feministara batzeko grina piztu zaizun horri, bizitza osoa feminista izan den pentsionistari, antolatuta egon edo ez, edo orain arte feminismoa arrotz bizi izan duenari eta orain atentzioa piztu dion horri. Bere herrialdean mugimendu feministan aritutakoari eta orain hemen txoko bat topatu nahi duenari edo beste barik emakumeon eskubideen alde saretzeko gogoz dagoen horri.\nZuei guztiori zuzentzen gara Arrasateko martxoak 8 plataforma sortzeko, urtarrilak 15ean hasi eta martxoak 8 bitarte arituko gara. Gure asmoa, bakoitzak bere gogo eta aukeretatik parte hartuz ahaztezina izango den borroka egun zoragarri bat antolatzea. Askotan alboan aliatu bat dugula jakitea babes eta hauspo handia delako, eta ahizpatasunak pilak kargatzen dituelako. Bakoitzak bere ekarpena egingo du, bere aukeren arabera, bere espazioan, bere inguruan baina denok elkarrekin martxoak 8 indartsu bat antolatzen ari garen jakitun. Emakume Guztion artean, Arrasaten, martxoak 8 aitzakia, zein helburu ezarri nahi ditugun eta zertan eragin nahi dugun erabaki dezakegu.\nUrtarrilaren 15ean batuko gara, bi aukera izango dituzu, goizeko 11:00etan edo arratsaldeko 18:30etan, Kulturateko Jokin Zaitegi gelan. Deialdi egunean, orduan gerturatzeko aukerarik ez baduzu baina birtualki saretuta egon nahi baduzu edo hurrengo deialdien berri jaso nahi baduzu edo beste ordutegi batzuk proposatu nahi badituzu mesedez idatzi email honetara: martxoak8arrasaten@gmail.com –era\nHistoria liburuetan martxoak 8 hauen berri idatziko dute eta gure bilobei kontatuko diegu aurrera eramateko lanean aritu ginela. Emakumeok* baturik eta elkarlanean geldiezinak garelako, martxoaren 8a borroka egun ahaztezina bihurtuko dugu. ZATOZ GUREKIN!!!\nPOTTOGORRIAK eta ARRASATEKO EMM PLATAFORMA


Justizia Leheneratzaileari buruzko adituak hiru egunez aritu dira Donostian - Justizia Administrazioa Euskadin\nJustizia Leheneratzaileari buruzko adituak hiru egunez aritu dira Donostian\n2016(e)ko ekainaren 21a\n“Justizia Leheneratzaile eta Terapeutikoa, justizia eredu berritzaileetarantz” Europako lehenengo Kongresua ekainaren 16, 17 eta 18an egin da Donostiako Kursaal Jauregian. Kongresuan arlo horretako 300etik gora aditu bildu dira, besteak beste abokatu eta epaileak, bitartekariak eta erakunde judizialetako estatuko ordezkariak. Hiru egunez Justizia Leheneratzaile eta Terapeutikoari buruz aritu dira, biktimari egindako kaltea konpontzea helburu duen Justizia eredu ordezkoari buruz, alegia.\nKongresuan buru izan dira Gipuzkoako Probintzia Auzitegiko presidente Iñaki Subijana eta Euskadiko Kriminologia Institutuko zuzendari Jose Luis Lacuesta. Zuzendari, berriz, Izaskun Porres abokatu eta orientatzaile judiziala izan da.\nParte-hartzaileei dagokienez, Justizia Leheneratzaile eta Terapeutikoan mundu mailako adituek parte hartu dute, bai eta arlo judizialen esanguratsu diren beste hainbeste kidek ere, hala nola, Auzitegi Goreneko magistratu Lourdes Arastey, Auzitegi Gorenaren eta Botere Judizialaren Kontseilu Nagusiaren presidente Carlos Lesmes, BJKNren kide Maria Victoria Cinto, IVACen ikertzaile Gemma Maria Varona, EAEko Auzitegi Nagusiaren presidente Juan Luis Ibarra eta EAEko Fiskal Nagusi Juan Calparsoro.\nEusko Jaurlaritzako ordezkariek ere Kongresuan parte hartu dute, hala nola Iñigo Urkullu lehendakariak, Eusko Jaurlaritzaren bozeramale eta Herri Administrazio eta Justizia sailburu Josu Erkorekak, Bakea eta Elkarbizitzarako idazkari nagusi Jonan Fernandez, Justizia sailburuorde Ana Agirrek eta Justiziako Zuzendari Manuel Valinek.\nEusko Jaurlaritzaren konpromisoa\nEusko Jaurlaritzaren bozeramale eta Herri Administrazio eta Justiziako sailburu Josu Erkorekak Kongresuko hainbat saiotan parte hartu du Josu Erkorekak Eusko Jaurlaritzaren konpromisoa berretsi du, Euskadin eredu judizial leheneratzailea ezartzekoa, kaltegilea jazarri, zigortu eta gizartetik bakartzea beste helbururik ez duen zigor-eredu tradizionala baino modernoagoa, eraginkorragoa eta gizalegezkoagoa denez. Gainera, “Justizia leheneratzailearen” metodo berriek auzitegietako lan karga arindu, justizia azkartu eta baliabide publikoen erabilera arrazionalizatzeko baliagarriak izango dira, azpimarratu du Erkorekak.\nBakegintza eta Bizikidetzarako idazkari nagusi Jonan Fernandezek, Justizia Leheneratzaileari buruz Donostian egindako Kongresuan aurkeztu du birgizarteratzean eta leheneratzean oinarritutako dekretu-proiektua. Araua giza eskubideen nazioarteko zuzenbidearen eta justizia leheneratzaileari loturiko Europako korrontearen arloan dago. Bi alderdi nagusi ditu: gizarteratzea eta birgizarteratzea.\nLaguntza gizarteratze-ibilbidean eta espetxealdi osteko birgizarteratzean. Jonan Fernandezek zehaztutakoaren arabera, gizarteratze-prozesua presoa espetxean dagoela hasiko da, eta, zehazki, terrorismo-delituen ondoriozko zigor pekoei zuzenduta dago. Izan ere, araudiak berak betekizun desberdinak ezartzen ditu kasu horietan. Bestalde, birgizarteratzeko emandako laguntza preso guztiei zuzenduta dago, edozein dela ere zigorra eragin duen delitua, eta, nagusiki, espetxealdi osteko fasean zertzen da.\nJustizia Leheneratzailea delitu batek eragindako kaltea konpontzean datza, eta aldeei konponbide batera iristeko aukera errazten die, beti ere delituaren larritasunaren arabera. Ez da Justizia Ordaintzailearen (zigortzailearen) ordezkoa, baizik eta Justizia gizatiarrago baten aldeko apustua da: zigor sistemaren baitan elkarrizketa gehitzen du, delituak biktimari eragin dizkion kalteak eta parte-hartze instituzionalak delitugileari ezarritako indarkeria-ondorioak leuntzeko.\nKongresuan 20tik gora workshop praktiko ere egon dira. Lantegi horiek arratsaldez egin dira eta kongresuko parte-hartzaileen arteko interakzioa sustatzeko “laborategi esperimentalak”sortzea zuten helburu.\nWorkshop-etan hainbat gai jorratu dira Justizia Leheneratzaile eta Terapeutikoaren inguruko ikuspegi guztiak landu asmoz. Hortaz, genero inadarkeriari, terrorismoari, sexu-gehiegikeriei eta adingabeei buruzko lantegiak egon dira, besteak beste.\nEusko Jaurlaritzaren Bitartekaritza Zerbitzuak\nJustizia Leheneratzailea erdiesteko tresna egokiena bitartekaritza da. Eusko Jaurlaritza aitzindari izan zen Estatuan bitartekaritza zerbitzuak ezartzen. Gaur-gaurkoz, doako bitartekaritza-zerbitzuak eskaintzen dizkie herritarrei hainbat arlotan. Hauek dira azpimarragarrienak:\nFamilia: Familia Bitartekaritzarako 1/2008 Legeak, otsailaren 8koak, araututakoa. Aditu inpartzialek laguntza ematen diete aldeei, familia-gatazketan adiskidetasunezko konponbideak elkarrekin erdietsi ditzaten.\nKontsumoa: Eusko Jaurlaritzako Kontsumobide erakunde autonomoak egiten ditu bitartekari-lanak kontsumitzaileen eta erabiltzaileen eta horiek eskuratu dituzten zerbitzuen eta produktuen hornitzaileen artean.\nHipoteka: Zehazki, Eusko Jaurlaritzako Hipoteka Bitartekaritzako Zerbitzua, Ekonomisten Euskal Elkargoko eta Euskadiko Zinpeko Kontu Azterlarien Institutuaren Euskadiko taldeko profesionalen bitartez eskaintzen dena. Helburua hipoteka gauzatze-kasuak saihestea da. Horretarako, eskatzaileen eta finantza-erakundeen artean bitartekari aritzen dira, zorra berriz negoziatzeko.\nGazte Justizia: legea hautsi dutelako atxilotutako adingabeen kasuan abiarazten den zerbitzu bat da. Helburua da adingabeak berak eragin dituen kalteak aitortzea eta biktimarekin konpondu ahal izatea. Halako bitartekaritzari esker, adingabeak kontzientzia hartzen du eta hura berriz gizarteratzea sustatzen da; halaber, hark arauak berriz haustea eta zigor askatasun-kentzaileak saihesten dira.\nHelduen justizia: Bitartekaritza Zerbitzu Judiziala, 2007an sortu zenetik izan duen hazkundea dela medio, Euskadin Estatuan beste inon baino garatuago dago: Estatuan bitartekaritzaren formularen bidez konpondutako 10 kasutik 6 Euskadikoak dira. Zigor-arloko jurisdikzioan eta zibil-familiarrean (banantzeak, dibortzioak, zaintza, gatazkak ardurapeko seme-alabekin, etab.) eskaintzen da zerbitzu hori.\nInformazio gehiagorako: “Justizia Leheneratzaile eta terapeutikoa: justizia eredu berritzaileetarantz” Europako Batzarraren egitaraua kontsulta dezakezu.\n"Justizia Leheneratzaile eta terapeutikoa” Kongresuaren web ofiziala.\nWebmaster de JustiziaEus2020/05/19\nHola Anibal, hemos trasladado tu consulta a responsables del Servicio Vasco de Justicia Restaurativa. Esperamos poder darte una respuesta lo antes posible. Saludos\nDónde puedo ver la película A Conversation? gracias.


Covid19 dela-eta osasun arauak betearazteko hondartzako bitartekariak badituzte Hendaian | Pays Basque | Naiz\nCovid19 dela-eta osasun arauak betearazteko hondartzako bitartekariak badituzte Hendaian\nHendaiako Herriko Etxeak zortzi gazte kontratatu ditu lan oso berezia egin dezaten: hondartzako bitartekari lana, hain zuzen ere. Arratsaldero hondartza punta batetik bestera zeharkatzen dute herriarrengana hurbilduz eta horiei oroitaraziz distantzia soziala gordetzeari begira indarrean dauden arauak.\nZortzi bitartekarik arratsaldero egiten dute lan Hendaiako hondartzan. (Hendaiako Herriko Etxea)\nUztailaren 9tik goiti, Cylia, Maiana, Tom, Xan, Xabier, Esteban, Pablo eta Philippe Hendaiako hondartzan zehar dabiltza Covid19 birusaren hedapenari aure egiteko xede indarrean dauden osasun arauak jendeari oroitaraziz.\nHondarkatzo bitartekariak eguzkia eta itsasoaz gozatzen duten lagunengana hurbildu eta, besteak beste, distantzia soziala errespetatzeko beharra ekartzen diete gogora.\nEgunero, 14:00etatik 18:00tara, hondartza mutur batetik bestera zeharkatzen dute, eta arreta berezia egiten diote areatzako sartu-irteeretan ematen den egoerari. Bereziki jende anitz biltzen den tenoreetan.\nZortzi bitartekari horien lana jendearekin hitz egitea eta udaz gozatzearekin batera osasun arauak errespetatzea zinez inportantea dela azaltzea da.\nCyliak azaldu duenez «oporlariek, oro har, eskerrak ematen dizkigute». Izan ere, tarteka marteka «burugogor gutxi batzuk kexatzen zaizkigu gehienbat itsas gora dagonean dunba harrietarantz edo diga aldera bidaltzen ditugunean jende metaketak saihesteko».\nZortzi bitartekariek txaleko berdea daramate soinean hala jendeak errezki ezagutu ditzan.\nHondartzan uda sasio guztietan jarduten duten beste zerbitzuetako kideekin -delako sorosleak, delako Guretze Gorriaren lagunak- elkarlanean jarduten dute.\nAre, sorospen zerbitzuek baliatzen duten postutik aldi oro osasun neurriak errespetarazteko mezuak zabaltzen dituzte bozgailuaren bidez hala bitartekarien lana ulegarriagoa eginez.\nFrederic Tranche, segurtasun publikoaren eta turismoaren ardura duen bigarren auzapezordearen esanetan «krisiaren aitzinean erne izan behar dugu eta horri begira zerbitzu erbezdinekin lankidetzan aritzea oso garrantzitsua da».\nGaur gaurkoz Hendaiko Herriko Etxeak ez du maska derrigorrezko bilakatzeko urratsik egin. Hala ere kaleko merkatuetan behar da nahitaez babes hori erabili.\nAngelu eta Biarritzeko udalek neurri hori plantan emanen dute agorrilaren 4tik aurrera. Are, hondartzak itxiko dituzte gaueko 22.00tik aitzin.


Nola da posible urez betetako poltsa bat zulatzea eta urik ez kanporatzea?\nEgilea: Anonimoa - azaroak 28, 2018\nHipotesia : Nire ustez, edozein poltsa zulatzerakoan ura irtengo da ,izan ere, urak poltsan presioa egiten du beraz, zulatzerakoan poltsa apurtuko da , ur guztia kanporatuz. Zer behar dut ikerketa egiteko? Materialak eta metodoa: Materialak: - Zip-up poltsak (hozkailuan sartzeko poltsak) ,ezinbestekoa da era horretako poltsak erabiltzea. -Arkatzak. -Ura. Metodoa: -Bete poltsa urez (erdiraino, gutxi gorabehera, eta itxi). -Zulatu poltsa arkatz biribil batekin. Arkatzak oso ongi zorroztua egon behar du, eta ahalik eta zuzenen sartu behar da, poltsari ahal bezain zulo txikiena egiteko. -Kontu handiz, egin gauza bera gainerako arkatzekin. -Poltsa ez da apurtzen eta ez da urik ateratzen! Zer gertatu da? Behaketa eta datu-bilketa: Nola da posible? (azalpen zientifikoa): Plastikozko poltsak polimeroz eginda daude: polimeroak, molekula kate malguak dira, eta malgutasun horri esker , plastikozko poltsak elastikotasuna lortzen dute. Poltsa ur\nBartzelonako Euskal Etxeak Euskaraldiarekin bat egin du\nEgilea: Anonimoa - azaroak 27, 2018\nEuskaraldiaren ekimena Euskal Herriko mugetatik kanpo ere zabaldu da. Gure hizkuntza beste toki batzuetan ikasten ari direnak ere ahalegin berezia egiten ari dira egun hauetan. Bartzelonako Euskal Etxeak bat egin nahi izan du ekimenarekin, eta bertan ikasten duten ia 100 ikasleekin ariketa bereziak egiteaz gain, egun hauetan tabernako bezeroekin euskara erabiliko dute. Horretaz gain Euskal Herria Sona, euskal musikaren 18. jaialdia egiten ari dira egun hauetan ere. Iturria\nMastodon.eus euskaraz dagoen sare sozial berria.\nEgilea: Anonimoa - azaroak 21, 2018\nMastodon sare sozialak bi milioi erabiltzaile baino gehiago ditu mundu osoan, eta Twitter, Facebook eta beste sare sozial batzuen aldean sare deszentralizatua da. Milaka Mastodon daude, bakoitza komunitate batek sortua da eta komunitate horiek lotuta daude". Interneteko euskal komunitateak Mastodon.eus sare sozialaren euskal instantzia sortu berri du, eta azalpenak Josu Waliño PuntuEUS fundazioko kideak eman ditu. Mastodon.eus Iturria Bideoa\nAhotsa. eus webgunea, Abbadia saria jasoko du urte honetan\nAbbadia saria urte honetan ahotsak.eus webguneari emango zaio. epaimahaiak aho batez hala proposatuta. Azaroaren 30ean jasoko dute saria webgunearen arduradunek, 19:00etan, foru jauregian. 2000. urtean ahotsak.eus, proiektua kanporatu zuten, herri hizkerak bildu eta hedatzeko. Proiektuaren jabea Badihardugu Euskara Elkartea da.\nZer gertatuko da edalontzi baten kartulina jarrita buruz behera jarriz gero?\nEgilea: Anonimoa - azaroak 19, 2018\nGaldera nagusia: Zer gertatuko da edalontzi baten kartulina jarrita buruz behera jarriz gero? Hipotesia : Nire ustez, edalontziko ura eta kartulina behera jausiko dira, izan ere, eskua kentzean presio gutxiago izango du. Materiala : Edalontzi bat. Kartulina bat. Ura. Airea. Prozedura : Edalontzia urez bete Goikaldean kartulina bat jarri. Edalontziari buelta eman. Datuak: https://drive.google.com/open?id=1_1GAF5KwBkmZLjzIDhp-prQM_COGT8cS Ondorioa : Esperimentu honekin zera ondoriozta dezakegu: Edalontziari buelta ematerakoan kartulinarekiko airearen presio atmosferikoa urarena baino handiagoa dela. Informazio-iturria: Enciclopedia juvenil de las ciencias naturales/ La tierra, planeta azul-ll\nKorrikak Gares eta Gasteiz lotuko ditu apirilaren 4tik 14ra\nEgilea: Anonimoa - azaroak 11, 2018\nKorrikak Euskal Herri osoa zeharkatuko du, 2019ko apirilaren 4an Garesen (Nafarroan) hasi eta 14an Gasteizen (Araban) bukatuta, “Klika” leloarekin. Mertxe Mugika AEKren koordinatzaile nagusiak Donostiako San Telmo museoan egindako agerraldian esan zuenez, hasierako helburu bikoitzari eusten dio Korrikak: babes ekonomikoa lortzea eta euskararen aldekotasuna sustatzea. Asier Amondo Korrikaren arduradunak lasterraldiari buruz hitz egin du, eta aurtengo leloa azaldu du: «Klika egitea aukera bat hartzea da, euskararen aukera hartzea». Gainera, konpromisoak hartzeko garaia dela esan du Amondok. informazio iturria: https://www.eitb.eus/eu/gaztea/korrika/osoa/5973602/21-korrikak-gares-eta-gasteiz-lotuko-ditu-2019ko-apirilaren-4tik-14ra/\nEgilea: Anonimoa - azaroak 07, 2018\nFernandez Paz, Agustin: Aire beltza, Elkar, 2004 . Liburu honen protagonistak Victor eta Laura izeneko neska-mutilak dira. Hauek psikiatriko batean lan egiten dute. Bertara Laura izeneko neskato berri bat joango da. Laurak “gaixotasun” oso berezi bat dauka. Denbora guztian bere izena folio baten idazten du eta psikiatrikoan Victorrekin hasiko da. Victorrek Lauraren inguruan ez zekien ezer eta bere bizitzaren inguruan zerbait esateko esan dio. Laurak kondaira zahar bat kontatuko dio. Laura herri txikitxo batean bizi izan zen eta kondairak zioenez, kondairako gizona itzartuz gero gauza txarrak eta amets gaiztoak izango zenituzke. Eta hala egin zuen, Laurak gizona itzartu zuen eta horrelako gauzak pasatzen hasi zitzaizkion. Horregatik jendea hiltzen hasi zen. Victor kondaira hori aztertzen hasiko da eta herrian zegoela… Zer egingo dio Laurak Victorri? Nire ustez, liburu hau arina da irakurtzeko, esaldia motzak eta kapitulu motzak dituelako, ezinezkoa da galtzea. Gainera pertson\nSuzko bola eskuen artean\nEgilea: Anonimoa - azaroak 06, 2018\nIkerketa galdera: Ba al dago, sua eskuan hartzeko modurik err gabe? Hipotesia: Nire ustez, ezin dugu sua eskuekin hartu izan ere, suak, oxigenoa kontsumitu egten du eta eskura gerturatutakoan, hau ere kontsumitu egiten du eta erre egin garela esaten dugu. Materiala: - Eskuak dexinfektatzeko likidoa - Sua - Algodoia Prozedura: Ondorioa: Sua eskuekin hartzea posiblea da, izan ere, eskuak desinfektatzeko likidoak, etanol ehuneko altu bat eta ura du. Etanola, oso sukoia da da beraz, etanola kontsumitzen den bitartean, urak eskua babesten du. Honi, "llama fria" ere esaten zaio.\nEuskararen erabilera bultzatzeko baliabide berriak aurkeztu dituzte\nEgilea: Anonimoa - azaroak 04, 2018\nEuskararen erabilera bultzatzen jarraitzeko, Eusko Jaurlaritzako Kultura eta Hizkuntza Politika Sailak tresna sorta berri bat aurkeztu du Donostian. Elhuyar Hiztegiaren bertsio berria (Interneteko konexio gabe, gailu mugikorretan erabiltzeko aukera eskaintzen duena), bederatzi hiztegi terminologiko, Hiztegibar ‘plug in’-a eta ‘Hizketa ereduak’ argitalpe naren aplikazioa gailu mugikorretarako. Informazioa: https://www.eitb.eus/eu/albisteak/gizartea/osoa/5388428/euskararen-erabilera-bultzatzeko-13-baliabide-aurkeztu-dituzte-donostian/ Argazkia : https://www.naiz.eus/media/asset_publics/resources/000/470/402/news_landscape/dobaran.jpg?1518093572\nEgilea : Agustin Fernandez Paz Izenburua : Elurte amaiezina Elkartea : Elkar Argitaratze Data : 2015 Bost pertsonako koadrilatxo bat txangoan mendira joaten dira neguko egun ilun eta hotz batean. Gaua ostatu batean pasatuko dute baina elurraren eta haizearen ondorioz isolatuta geratuko dira, ezer gabe, hau da, argindarrik gabe, telefonorik gabe… Denbora nola pasatu pentsatzen ari direla, kideetako bati beldurrezko istorioak kontatzea bururatzen zaio eta hori egingo dute; mendi punta batean, ostatu ilun batean, argindarrik gabe, beldurrezko istorioak kontatzen hasiko dira. Bat-batean ostatu horretan zerbait pasatzen ari zela susmatuko dute, baina zer izango ote da? Zer gertatuko da bertan? Irtetea lortuko al dute? Egia esanda, hasiera batean ez zait liburua asko gustatu, eta horregatik asko kostatu zait istorioarekin jarraitzea, baina behin bertan sartuta liburua oso azkar irakurtzen dela esan daiteke. Liburuaren erdialdean istorioa oso interesgarri jartzen da et\nNola da posible urez betetako poltsa bat zulatzea ...\nBartzelonako Euskal Etxeak Euskaraldiarekin bat eg...\nAhotsa. eus webgunea, Abbadia saria jasoko du urte...\nZer gertatuko da edalontzi baten kartulina jarrita...\nKorrikak Gares eta Gasteiz lotuko ditu apirilaren ...\nEuskararen erabilera bultzatzeko baliabide berriak...


Bihar Maiatzaren Lehena! – Igorre sarean\nBihar Maiatzaren Lehena!\nigorresarean\tARRATIA NEWS\t 2015/04/30 0 Minutes\nOin dala egun batzuk Internazionalaren bertsino instrumentala sareratu eban LABek, harri eta egurrezko txalapartagaz.\nLABek manifestazinoak deitu dauz Euskal Herriko eskualdeetan.\nHego-Uribe-Arratiako deialdia Galdakaon izango da, 12:30ean manifestazinoa abiatuko da Plazakoetxetik.\nPrevious Post Kiñu gaztetxearen lehen urtebetetzeko bideoa\nNext Post Maiatzaren Lehenean Amets Iraultzaileen Topagunea egin da Igorren


Gizonak ez zuen etxeko lanetan laguntzen - Ahotsak.eus\nGizonak ez zuen etxeko lanetan laguntzen\nGizonak ez zuen etxeko lanetan laguntzen
Oso gogorra zen orduko emakumearen bizimodua. Baserriko lan guztiak egin behar, eta gainetik etxekoak. Etxeko lanetan eta haurrekin gizonak ez zuen laguntzen. Gizonak hobeto bizi ziren.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZEB-005-028 kodeko bideoa nahi duzula aipatzea: ahotsak@ahotsak.eus\nOso gogorra zen orduko emakumearen bizimodua. Baserriko lan guztiak egin behar, eta gainetik etxekoak. Etxeko lanetan eta haurrekin gizonak ez zuen laguntzen. Gizonak hobeto bizi ziren.\n-Eta lehen, emakumeen biximodua gixonakaz konparauta zelakoa zan?\n-Bardine, bardina. Solora be bardine, eta dana bardine, bardine, bardine. Gixona hobeto. Ze gero henbrak joan behar auen solora beharren ta etxeko beharrak be in behar zian, txarto edo ondo, umea aukin ezkero. Baia gixonak... ganadueri jaten emoten botsien, jana be imini behar zan. Henbrean biximodue ixin zen oso gogorra, oso gogorra. Oin, ezkonduten dizenean, gixonak laguntan daudie umeak... ba dodotise iminten, ta danak ipinten. Da lehenago guk holan trapuan bat tuten genduzen umeak e? Eta mantarrean e? Eta gero paxia hemetik ipinten geuntsen e? Eta gixonak ezebez ez aurien lagunduten, apurtxu bet aukiten badeu lepoan iteko beharrak apur bet. Ostantzean aurek libre, libre.\n-Ze zuek etxe kanpoan eta etxe barruen beharra.\n-Bai, klaro. Soloan, artajorra be esaten jakona, eta danera bedarra ebaten eta danera, danera aukiten gendun beharra. Eta behiek batuten kortan eta danera. Aik askoz hobeto biziten zien, gixonak. Bueno, kanpoan eiten audienak, behar kanpoan, fabriketan ta. Bai, andreak gehitxuao in behar auen /behauen/.\n-Ze gixona etxera etorri eta janarie prest....\n-Bueno, gero iluntzean lagunduten audien beharren soloan ezta? Baia [...] andrak eiten audien behar gehiau baserrien. Baserrien asko gehiau.\n-Ba ze...nik askotan entzunde igual, eurek joaten zien siestara ta gu beharrera. Edo eurek joaten ziren etzunduten ta gu beharrera...\n-Beharrera edo umea eukiten, ze umea euki ezkero umeak beti ez deu lo iten. Umeagaz egon beha dozu /behozu/, ikusten dozu /ikusteozu/?\n-Amak, amak. Ta gabean negar iten dau... amak. Eske nireak okerrak ixin direz, nire umeak e? Eta nire gizona beste kuartu betera joan zan lo iten ba. Ta nik esaten, ake etorten zanien hurrengo bueltan badakit zer dekozun. Beste leku betera. Berak fabrikara joan behar dauela beharren eta nik ingo dotela /ingotela/ lo. Zelan lo? Esan neutsen, ganaduek deukedaz eta solora joan behar dot /behot/ eta umea. Zelan lo? Biximodue apurtxu bet hobetotxugo aukiten audien gixonak. Henbrak ademas, nik bi euki nindun, baia batzuk lau eta bost eta... zortzi be bai! Hori asko da e? Hori asko da.\nElurzulora elkurra nola garraiatzen zuten\nOgia egiten zen bitartean, arropak garbitu\nSutako hautsa, arropak eta ontziak garbitzeko\nEmakumearen lana baserrian


Ramon Belaustegigoitiaren "Euzkadi en llamas" liburua dendetara itzuli da - Laudio - Aiaraldea.eus\nRamon Belaustegigoitiaren "Euzkadi en llamas" liburua dendetara itzuli da\nTxabi Alvarado Bañares 2020-06-29 07:00\nRamon Belaustegigoitiaren argazki bat.\nIdazle laudioarraren liburu ezagunena argitaratu zuen Txalapartak duela 37 urte: Con Sandino en Nicaragua.\nRamon Belaustegigoitiaren Euzkadi en llamas liburua berrargitaratu du Txalapartak. Guda Zibilean girotutako eleberria da. 1938. urtean idatzi zuen kazetari eta idazle laudioarrak, erbestean zegoela. Gerraren nondik norakoak jarraitzen ditu nobelak, Pedro izeneko gudari baten istorioa kontatuta.\nHonako hau ez da Txalapartak plazaratzen duen Belaustegigoitiaren lehen lana. Duela 37 urte Con Sandino en Nicaragua kazetaritza liburua argitaratu zuten. Izenak iradokitzen duen bezala, Sandinorekin Nicaraguan bizitakoak kontatzen ditu idazle laudioarrak liburu horretan, bertan egon baitzen korrespontsal moduan. Antza, Belaustegigotiak eragin nabarmena izan zuen sandinismoan, lur banaketaren eta kooperatibismoaren alorrean batez ere. Gauzak hala, Nikaraguako gobernuak Rubén Darío Independentzia Ordena eman zion iaz, herrialde horretan ematen den aitortzarik garrantzitsuena. Belaustegigoitia 1981. urtean hil zenez, bere senideek jaso zuten oroigarria.\nIbilbide gorabeheratsu bezain oparoa\nPelikula baten gidoia sortu ahalko litzateke erraz Belaustegigoitiaren bizitzarekin. Athleticeko jokalaria izan zen eta liga irabazi zuen 1914 eta 1916. urteen artean. Zuzenbidea eta ekonomia ikasketak egin zituen Londreseko unibertsitatean, eta aldizkari askotan idazteari ekin zion: Hermes, Euzkadi, El noticiero Bilbaino eta La Tarde. El Sol agerkarian ere aritu zen korrespontsal gisa, Londresen. Lehen Mundu Gerraren berri eman zuen bertan.\nIbilbide literario oparoa izan zuen. Hainbat saiakera plazaratu zituen, lur banaketaren ingurukoak batez ere. Mexikora erbesteratu zenean ez zen geldirik egon. 1941. urtean boluntario gisa alistatu zen hainbat ontzi mexikar bonbardatu zituzten urpekarien aurka jarduteko. Mexikar Armadaren Ohorezko Liburuan agertzen da bere izena.


Bi urte luzatu diote hitzarmena kioskoko Juliani - Elgeta - Goiena.eus\nBi urte luzatu diote hitzarmena kioskoko Juliani\nLarraitz Zeberio 2014-01-29 17:14\nJulian Markiegi San Roke kaleko kioskoan.\nUrtarrileko osoko bilkura egin zuen atzo udalbatzak; bi lankidetza hitzarmen sinatzea, eta bi mozio ere onartu zituzten.\nJulian Markiegiri beste bi urtez luzatu dio Udalak kioskoko hitzarmena. Udalbatzak atzo onartutako alkate erabakien artean aurkitzen zen erabakia.\nAner Fernandezen zerbitzu okupazionalari buruzko hitzarmena ere luzatu egingo du Udalak. Azaroan bi urte egin ditu Fernandezek bere zereginetan, eta hitzarmena beste urtebetez luzatzea onartu berri du udalbatzak.\nUdalbatzak, bestalde, aho batez onartu zuen Bidegirekin lankidetza hitzarmena sinatzea. Hala, Bidegik Elgetako erroldako datuak hilero kontsultatzeko aukera izango du. Neurriak zerikusia du AP-1 eta AP-8 autobideetako Gipuzkoako bide zatian gipuzkoar erabiltzaileei aplikatzen zaizkien deskontuekin. Errolda datu eguneratuak izango ditu Bidegik deskontuen kalkuluak burutzeko.\nUdalak, bestalde, Gipuzkoako Foru Aldundiak Gipuzkoako Abokatuen Elkargoarekin duen hitzarmenari atxiki zaio. Hala, herrian desjabetze prozesurik emango balitz kaltetuek laguntza juridiko integralaren zerbitzuaz baliatzeko aukera izango lukete.\nBi mozio aho batez\nEH Bilduk aurkeztutako bi mozioak ere aho batez onartu zituen atzo udalbatzak. Lehenengo mozioak Alderdi Popularrak berriki ateratako lege-aurreproiektuaren aurka egiten du "emakumeen eskubideak urratzen dituelako". Hala, beste gauza batzuen artean, udalbatzak haurdunaldiaren borondatezko eteteak osasun sistema publikoaren baitan egitearen aldeko hautua berresten du.\nBigarren mozioak hilaren 7ko atxiloketekin du zerikusia. Udalak eskatzen du, besteak beste, euskal herritar guztien eskubideen errespetua, eta prozedura horren gaineko ebazpen judiziala berehala ematea.\nFinalista eguna eta gerra errekreazioa\nUdalak, bestetik, data ipini die bi hitzorduri. Finalista eguna, aurten, martxoaren 2an izango da. Iaz lehenengo aldiz egindako gerra errekreazioa, berriz, apirilaren 27rako finkatu dute. Elgetako Udala eta Intxorta 1937 kultur elkartea hasita daude antolakuntza lanetan: aktore boluntarioak lortu, egitaraua borobildu, materiala berrikusi...


Sekulako ahalegina egiten ari dira era guztietako erakundeak eta enpresak kontsumitzaileen gaineko informazioa eta datu zehatzak biltzeko. Izan ere, gure egunerokotasunean sortzen ditugun datu pilo horiek kontuan hartuta eraikitzen ari dira, neurri handi batean, egungo merkatua eta gizarte antolaketa bera.\nNahita edo nahi barik, uneoro, inoizko datu mordoa ematen dizkiegu erakunde horiei guztiei. Geokokapena dela, txartelarekin ordaintzen ditugun erosketak direla, telefonoa eta Internet erabiltzen ditugula edo betetzen/erantzuten ditugun galdetegiak direla, kontua da, datu lagatze jarioak ez duela etenik.\nBig data eta marketina amesgaizto bilakatu dira dagoeneko. Horren bi adibidetxo azken egunetakoak. Lehena: Facebook-ek iragarri berri du, “bere zerbitzua eta eskaintza hobetzeko asmoarekin”, eta erabiltzaileak kontrakoa esan ezean, WhatsApp-eko profiletik hartu eta erabiliko dituela zenbait datu, tartean, erabiltzailearen telefono zenbakia. Alegia, aplikazio bateko erabiltzaile zara eta, konturatu orduko, beste bigarren batek ere balitzen ditu zuk lehenari emandako datuak.\nBigarrena: aurreko astean, Orange-ra deitu nuen ADSL eskaintza baten berri jasotzeko. Ezertan hasi aurretik, saltzaileak galdetu zizkidan izen-abizenak, etxeko helbidea, telefono zenbakia eta… nire NAren zenbakia! Bere esanetan, sistemak derrigorrez eskatzen zizkion horiek guztiak eskaintza egin ahal izateko. Ez nion NAn zenbakia eman. Lasaitzeko eskatuz eta tramite hutsa zela erakusteko, berea jarri omen zuen salmentarekin aurrera egiteko. Modu batera edo bestera, eta ADSL zerbitzu hura kontratatu ez nuen arren, bi egun geroago Orangek igorritako esku-orri publizitarioa nuen nire postontzian.\nEz dut zehatz-mehatz gogoratzen zenbat urte dela hasi ziren saltoki gune handiko kobratzaileak kode postala eskatzen kontua ordaintzerakoan. Oso amorragarria egin izan zait beti galdera dontzu hori: “Kode postala, mesedez?” Baina gerora etorri dena ikusita, dagoeneko ia sinpatikoa eta dena egiten zait galderoi. Hasteko, sikiera, gizaki batek aurrez aurre botatzen duelako, eta, bestetik, naif samarra bada ere, norberaren esku dagoelako egia esan ala sortzaile planean jartzea. “Nire kode postala? 11270”.\n(Puntua paperezko aldizkarirako idatzitako artikuluaren moldaketa. 2016-09-08)\nWritten by Goio Arana No comments Posted in Sailkatugabeak\tTagged with marketin


SPRIk lideratzen duen nazioarteko aditu-talde batek aztergai du zein izan den COVID-19aren eragina emakumeek industrian duten inplikazioan - SPRI\nAlbisteak 3 uztaila, 2020 BasqueTrade & Investment Innobideak\nEusko Jaurlaritzak, fundazioaren bazkide den aldetik, ekintzarako deiari erantzun dio, eta onartu du nazioarteko lantalde bat lideratzea, zeinetan aztertuko duen zein paper duten emakumeek manufaktura sektorean\nCOVID-19ak bortizki kolpatu ditu manufakturaren sektorea eta, oro har, ekonomia globala. World Manufacturing Foundation erakundeak beharrezkotzat jo du aurrea hartzea Normaltasun Berriak industrian izango duen inpaktu ekonomiko eta sozialari, eta helburu horrekin abiarazi du “Back to the future” proiektua, non elkarrekin bildu dituen hainbat herrialde eta arlotan (industrian, akademian eta politikan) dituen bazkide garrantzitsuenak, euren ahotsa entzunarazteko mundu mailako garrantzia duen gai honi eta manufaktura sektorean izango duen inpaktuari buruz.\nEusko Jaurlaritzak, fundazioaren bazkide den aldetik, ekintzarako deiari erantzun dio, eta onartu du nazioarteko lantalde bat lideratzea, zeinetan aztertuko duen zein paper duten emakumeek manufaktura sektorean.\nWomen in Manufacturing da “Back to the Future: Manufacturing Beyond Covid-19” proiektuaren gai zentraletako bat. Ekimen horrek helburutzat du diziplina anitzeko liburu zuri bat sortzea, jardunbide egokienak nabarmentzeko eta etorkizuneko jarduera-ildoen gomendioak eskaintzeko Covid-19aren ondorengo fabrikazio-paradigman.\nWomen in Manufacturing talde tematikoak aztergai hartuko du emakumeen papera pandemiaren aurretik eta ondoren. Helburua da emakumeek manufakturako maila eta sektore guztietan ikertzaile, ekintzaile, arduradun eta langile gisa duten ikuspegia barneratzea, horrela aztertzeko zein oztopo eta aukera sor daitezkeen fabrikazio arloan genero desberdintasunak berrorekatzerakoan.\nErronka horiek identifikatu eta lantzeko asmoz, SPRI Taldeak enpresa, sindikatu, akademia eta nazioarteko organismoetako erreferentez osatutako sona handiko aditu-talde bat bildu du SPRIko Ekimen Estrategikoen arduradun Cristina Oyónen zuzendaritzapean.\nNazioarteko gogoeta eta trukaketa prozesu hori gaur abiatuko da Ainara Isasaren (Basque Trade and Investment agentziak Milanen duen bulegoko zuzendariaren) laguntzarekin, eta azaroaren 11 eta 12an amaituko da, Italian egingo den mundu mailako World Manufacturing Forum topaketan, non talde tematikoak aurkezpen bat egingo duen bere ondorio eta gomendioekin.\nWorld Manufacturing Forum plataforma ireki bat da, zeinaren helburua baita kultura industriala hobetzea eta zabaltzea mundu osoan, berdintasun ekonomikoa eta garapen jasangarria bermatzeko bitarteko gisa. WMF erakundeak berrikuntza eta garapena sustatzen du manufaktura sektorean, oinarrizko helburutzat harturik nazio guztien lehiakortasuna hobetzea manufaktura sektorean funtsezkoak diren eragileen arteko elkarrizketaren eta lankidetzaren bitartez.


Gazte txokorako hiru begirale behar dira - Lakuntza - Guaixe.eus\nGazte txokorako hiru begirale behar dira\nGuaixe 2021-10-07 09:27\nLakuntzako udaletxea. ARTXIBOA\nLastailaren 18ko 14:00ak arte aurkeztu daitezke hautaketa probetan parte hartzeko eskabideak udaletxean.\nLakuntzako Udala eta hainbat herritar gazte txokoa zabaltzeko prestakuntza lanetan ari dira. Egoitza egokitu bitartean, udalak gazte txokoan begirale izateko hiru pertsona kontratatzeko deialdia egin du. Deialdiko baldintzak betetzen duten pertsonek hautaketa prozesuan parte hartzeko eskabidea aurkeztu beharko da udaletxean. Hautagaiak euskaldunak izan behar dute. Beraien kontratua lastailetik maiatzera izanen da, biak barne. Lanaldia asteburuetan izanen da: larunbatetan eta igandeetan 16:00etatik 20:00etara. Begiraleek C mailari dagokion soldata jasoko dute.\nDeialdian ezarritako baldintzak bete eta hauta probak gainditu dituzten izangaiekin lan poltsa osatuko du Lakuntzako Udalak, beti ere, lortutako puntuazio hurrenkera jarraituz. Begiraleen egitekoa izanen da 11 eta 14 urte bitarteko gazteekin hezkuntza eta aisialdi jarduerak egitea.


Larrabetzuko Udala - Larrabetzuko Umeen Kontseilua 2018 martxan\nLarrabetzuko Umeen Kontseilua 2018 martxan\nHarrera bilera izan ohi da urteko lehena, txikienek ez baitakite oso ondo zertara datozen eta denon artean azaltzen diegu zer egiten dugun Errebaleko eraikinean klasean egon beharrean. Ordubete izan dugu elkar ezagutzeko, Peru eta Kattalin hezitzaileek lagunduta. Taldekideei buruzko gauza batzuk jakin ahal izan ditugu joko txiki baten bitartez: Zer egiten dozu ondo / Zer ez jatzu bapez gustatzen / Zertan jolastea duzu gustokoen / Herriko zein parte duzu gustokoen / Zer gustaten jatzun gitxien Larrabetzutik / Zein superbotere aukeratuko zendun / Zure ipuin, kanta, pelikula gustoko bat / Txikitan gertatu jatzun zerbait... Edo beste edozer!\nUmeek galdera eta ekarpenak egiteko txanda izan dute gero, eta jotafuego aritu dira egitura berriaren nondik norakoak aztertzen: Baloi bategaz apurtu leike? Nork garbituko du? Gora igon ahal gara? Baloiak kateatuta geratu ahalko dira? Agian euria haizeagaz ez sartzeko parte batzuk behar ditu... Izkutatzeko lekuak izan ahal dauz? Eta igo eta bajatzen diren ate batzuk? Komunak ipini leikez izkina batetan? Eta halakoak aztertzen aritu dira...\nLotura honetan ikus ditzakezue 2018ko LUKen lehen saio honetako argazki guztiak: ARGAZKIAK. https://www.flickr.com/photos/148125715%40N03/sets/72157687944669200/


Henri Herbert & The Fury eta Stacie Collins taldeen kontzertua, bihar, Gasteizen | El Correo\nZurekinHenri Herbert & The Fury eta Stacie Collins taldeen kontzertua, bihar, Gasteizen\nHenri Herbert & The Fury eta Stacie Collins taldeen kontzertua, bihar, Gasteizen\nHenri Herbert & The Fury taldea.\nIkuskizuna Helldorado aretoan izango da 23:00etan\nPAUL PICADO Viernes, 12 octubre 2018, 10:03\nHenri Herbert & The Fury eta Stacie Collins taldeen kontzertua izango dugu bihar Gasteizen, Helldorado aretoan. Ateak 22:00etan irekiko dituzte baina kontzertua, berez, 23:00etan hasiko da. Sarrerak leihatilan bertan eros daitezke, 17 eurotan, baina aldez aurretik erosiz gero, 13 euro balio dituzte.\nHenri Herbert & The Fury rock taldeak hiru bira egin zituen 2016. urtean Estatu Batuetatik, eta hilabete honetan bere lehen lan luzea aurkeztuko du, 'Henri Herbert and The Fury'. Zuzenean grabatu zuen Londresen, eta lan horretan, taldearen indar eta energia guztia biltzen da. Aurretik atera zituen hiru single, bost abesti berri eta zenbait bertsio ere baditu.\nHenri Herbertek Espainian egin zuen hain zuzen bere lehen bira, berak bakarrik, 2015. urtean, eta arrakasta handia izan zuen, beraz, oraingoan ziur asko berdin gertatuko da. Herbert Frantzian jaio zen eta oso txikitatik hasi zen pianoa jotzen; Jerry Lee Lewisekin eta Albert Ammonsekin ere konparatu dute, baina egun eta gau asko eman zituen ikasten eta bere estiloa sortzen.\nBestalde, Stacie Collins abeslari estatubatuarra dugu, eta rock, blues eta country estiloak bateratzen ditu. Berez, abeslaria eta konpositorea da, baina dantza ere egiten du. Batik bat energia handiko ikuskizunak emateagatik nabarmentzen da. Hainbat kontzertu eman ditu Estatu Batuetan eta Europan azken urteetan, eta bere senarrarekin bost bilduma idatzi, grabatu eta atera ditu. Bere lanak duela hogei edo hogeita hamar urte atera izan balira, garai hartako ZZ Top eta The Rolling Stones taldeekin esaterako konparatuko lirateke.\nNeandertalen desagertzea endogamiari egotzi dio Luis Ríos, Aranzadi Zientzia Elkarteko ikertzaileak\nIxone Sádaba, Ana Román eta Abigail Lazkoz, 'Artistak gurean' programan\n«Salbuespen moduan» aire bitartezko kobre-oxidoaren erabilera baimendu dezaten eskatu dute Euskadiko Egurraren Elkartekideek\nNeandertalek arreta medikoa ere erabili zuten bizirauteko Neska nerabeen % 14k bakarrik egiten du OMEk gomendatutako gutxieneko jarduera fisikoa


BOE.es - Estatuko Aldizkari Ofiziala: Euskaran, gehigarria 12/10/2018\nBOEren euskarazko gehigarria: Ostirala 12 de urria de 2018, Zk. 247\n1268/2018 Errege Dekretua, urriaren 11koa, Landa-eremuko emakumeen nazio mailako entitateei ematen zaizkien diru-laguntzak arautzeko oinarriak ezartzen dituena; 2018. ekitaldiko deialdiari dagozkion laguntzak dira horiek, landa-garapenean emakumeen zeregina bultzatzen duten interes bereziko jarduerak egiteko.\n(gaztelaniaz) PDF (2018/13931 - 21 or. - 348 KB)\n1271/2018 Errege Dekretua, urriaren 11koa, Kanpo Arazoetako, Europar Batasuneko eta Lankidetzako Ministerioaren oinarrizko egitura organikoa garatzen duena eta ekainaren 22ko 595/2018 Errege Dekretua –ministerio-departamentuen oinarrizko egitura organikoa ezartzen duena– aldatzen duena.\n(gaztelaniaz) PDF (2018/13932 - 26 or. - 366 KB)\nEbazpena, 2018ko urriaren 3koa, Energia Politikako eta Meatzeetako Zuzendaritza Nagusiarena, Harrikatz bituminosoari, fuel-olioari, diesel-olioari eta gasolioari aplikatu beharreko produktuaren prezioak eta zerga bereziak ezartzen dituena, zeinak aplikatuko baitira 2018ko lehen seihilekoaren likidazioan.\n(gaztelaniaz) PDF (2018/13933 - 3 or. - 175 KB)


ENKARTERRIETAKO MUSEOAREN AGENDEA KULTUR JARDUERAKAZ BETEKO DA DATOZAN HILEBETEETAN - Bizkaiko Batzar Nagusiak\nENKARTERRIETAKO MUSEOAREN AGENDEA KULTUR JARDUERAKAZ BETEKO DA DATOZAN HILEBETEETAN\nMaiatza eta garagarrila bitartean Bizkaiko Batzar Nagusien esku dagoan kultur zentroak bisita gidauak egingo ditu “Lantegietako emakumeak” erakusketara eta “50etako emakume langileak” argazki-erakusketara, eskualdeko industria-ondarea ezagutzeko kultur ibilbidea; “Batzarretik Batzarrera” jarduera pedagogikoari ekingo jako barriro, herritarrek Bizkaiko parlamentuaren egoitzak ezagutu daiezan; eta Sopuertako Gerra Zibiletik bizirik urten eben azken personak omentzeko ekitaldia be egingo da.\n(Abellanedan, 2022ko maiatzaren 3an). Enkarterrietako Museoak kultur proposamen ugarigaz indartu dau bere jardueren karteldegia. Urte biko pandemiaren ostean, Bizkaiko Batzar Nagusien esku dagoan kultur zentroak hainbat kultur ekimen programau ditu datozan hilebeteetarako Enkarterriko kultur ondareari balioa emoteko. Garrantzitsuenek “Lantegietako emakumeak” proiektuagaz daukie zerikusia, horreen artean “Lantegietako Emakumeak, Cadagua haraneko 11 fabrika” erakusketara egingo diran bisita gidauak, Zallako Antzokian egongo dan “50etako emakume langileak” argazki-erakusketea edo proiektu horren barruan inguruko industria-ondarea ezagutzeko kultur ibilbidea. Kultur agendea osatzeko, Bizkaiko parlamentuaren egoitzak ezagutarazo gura dituan “Batzarretik Batzarrera” programa pedagogikoari ekingo jako barriro, eta Espainiako Gerra Zibiletik bizirik urten eben Sopuertako azkenengo personei omenaldia egingo jake.\nUrtea amaitu arte Enkarterrietako Museoan edegita egongo dan “Lantegietako Emakumeak, Cadagua haraneko 11 fabrika” erakusketea, Enkarterrietako museoko “Lantegietako emakumeak” proiektuaren bigarren fasearen partea da. Proiektu horretan, Bizkaiko industriari eusteko prozesuan emakumeek izan eben zeregin garrantzitsua erakusten da. Enkarterrietako museoak doako hiru bisita gidau antolatu ditu maiatzaren 8rako eta garagarrilaren 9 eta 24rako.\nBizkaiko emakumeek herrialdeko industrializazinoan gizaldi eta erdi baino gehiagoan (XIX. gizaldiaren erdialdetik XX. gizaldiaren amaierara arte) bete daben lekua autortzen dauen erakusketa horren barruan, maiatzaren 14rako, zapaturako, kultur ibilbidea antolatu da hainbat belaunalditako milaka emakumeri lana emon eutsen hainbat lantegitatik zehar. Erakusketeak emakumea protagonistea izan zan Cadaguako 11 lantegiren historia errepasetan dau. Enkarterrietako museotik urtengo dan ibilbidea Zallako lantegi bitan geldituko da: La Herreran dagoan Plomosen eta Serranon (El Longar). Bidean, antxinako hidroelektrika bat, torre bat, baseleiza bat eta burdinola bat bisitauko ditu espedizinoak. Ibilbide hori Aldundiak maiatzean antolatzen dauen Museoen Nazinoarteko Egunean izango da. Egun horretako ospakizunean Bizkaiko museo guztiek hartzen dabe parte.\nBizkaiko Batzar Nagusien Bilboko egoitzan ikusgai egon zan “50etako emakume langileak” izeneko erakusketea Zallako Antzokira eroateagaz batera, Enkarterrietako Museoak beste bisita gidau batzuk antolatu ditu bagilean, hain zuzen be bagilaren 1ean, 8an eta 15ean. Erakusketan, argazki-materialaren bitartez, herrialdearen industrializazino- eta produkzino-sareari eusteko prozesuan emakumeek egindako lanean sakontzen da. Zuri-baltzeko argazkiak 50eko hamarkadan, eta Cadagua bailarako 11 lantegiren (Lacabex-La Guata, La Papelera, Serrano, Plaza, Plomos, Garsa, La Conchita, Rica, Muebles, Rodet eta La Encartada) lan arloan gelditzen dira.\nGernikako bonbardaketearen urteurreneko ekitaldien ostean, Enkarterrietako Museoa Gerra Zibiletik bizirik urten eben sopuertarrei omenaldia egiteko ekitaldi txikia ari da prestetan. Maiatzaren 25ean, Enkarterrietako Museoak gure historiako pasarterik gordinenetakoa bizi izan eben gizon-emakumeak gogorarazoko ditu. Beharbada, apurka-apurka desagertzen ari dan belaunaldi haren ausardia oraindino bertako kideak bizirik dagozala gogorarazoteko azkenengo aukeretakoa izango da.\nAzkenik, Enkarterrietako Museoak, urte biko pandemiaren ostean, “Batzarretik Batzarrera” proiektua berreskuratuko dau. Proiektu horren helburua Gernika, Abellaneda eta Gerediagako Batzar Etxeen atzean zer dagoan herritarrei erakustea da. Gaur egun oraindino lurraldeko hiru egoitza parlamentarioak baliagarriak dira, horreen jatorrizko jarduerea Erdi Arokoa izan arren. Bizkaiko garapen politiko, sozial eta ekonomikoan giltzarri izan ziran erabakigune parlamentario horreen historian eta ondarean sakontzeko hiru jardunaldik, maiatzaren 29an eta ekainaren 12an eta 19an, osatuko dabe jarduera-sorta hori.\nInformazino gehiago eta izen-emoteak:


Askoz gehiago hotel bat baino | Lasala Plaza Hotel Donostia\nGarai bateko Europako eliteen opor-lekua izanik, Donostiak jarduteko modu berezi bat du hospitalitateari dagokionez. Lasala Plazak urte haien testigua hartu eta XXI. mendera ekarri du, bisitariek gure garaiaren araberako luxuzko zerbitzuen katalogo batez goza dezaten: tratu pertsonalizatua, 24 orduko concierge-laguntza eta baliabide teknologiko guztiak logelan eta logelatik kanpo. Besterik behar baduzu, galdetu zalantza egin gabe.\nSolariuma eta bai kontxaren bai hiriaren ikuspegi panoramikoak dituen terraza\nEraikinaren zazpigarren solairuan, Donostian berdingabea den toki bat dago: gure terraza, solariumarekin eta hiriaren 360º-ko ikuspegi panoramikoekin. Portuaren eta Kontxaren gaineko talaia honetatik ikusten diren ikuspegiek Santa Klara uhartea, Igeldo, Alde Zaharra eta Kursaala lotzen dituzte. Terrazan taberna- eta koktel-zerbitzua daude, osotasunean disfrutatzeko eguraldiak aukera ematen badu.\nLa jarana taberna: portuaren eta alde zaharraren artean, produktu eta sasoiko sukaldaritza tradizional eguneratua\nDonostiarrentzat sukaldaritza oso gai serioa dela gauza ezaguna da. Hauxe da gure proposamena: eremu bikoitz bat, mokadu bat jateko edo eseri eta Ander González chef ezagunak eguneratutako sasoiko sukaldaritza tradizionalaz gozatzeko. Beste ordutegi batzuetan, eremu berean kafetegi- eta taberna-zerbitzua ere ematen dugu,eta gure tabernari adituek prestatutako koktel bikainez disfrutatzeko aukera.\nLasaitzeko ordua da. Atseden hartu eta gozatu masaje zerbitzu zabalaz.\nLasala Plaza Hotelak, Massay osasun masaje-zentroarekin batera batera, masaje-zerbitzu zabala jartzen du hoteleko bezeroen eskura, Donostian egiten duten egonaldian atseden hartzen eta lasaitzen laguntzeko.\nTratamendu-karta zabalean eskaintzen diren askotariko aukerak, logelan bertan edo hoteletik metro gutxitara dagoen zentroan disfruta daitezke. Harrerako taldea arduratuko da kudeaketa guztiez, bezeroak profesional onenek emandako esperientzia bereziaz gozatu baino egin behar ez dezan.